11. ฐานะการเงินและผลการดำเนินงาน

11.1 งบการเงิน

11.1.1 สรุปรายงานการสอบบัญชี

  บริษัทฯได้ว่าจ้างบริษัท ไพร้ซวอเตอร์เฮาส์คูเปอร์ส เอบีเอเอส จำกัด เป็นผู้ตรวจสอบบัญชี
  โดยผู้สอบบัญชีได้ตรวจสอบงบการเงินสำหรับปีสิ้นสุดวันที่ 31 ธันวาคม พ.ศ. 2551
  และแสดงความเห็นอย่างไม่มีเงื่อนไขว่า งบการเงินรวมและงบการเงินเฉพาะบริษัท
  แสดงฐานะการเงินรวมและฐานะการเงินเฉพาะบริษัท ณ วันที่ 31 ธันวาคม พ.ศ. 2551 และ
  พ.ศ. 2550 ผลการดำเนินงานรวมและผลการดำเนินงานเฉพาะบริษัท
  และกระแสเงินสดรวมและกระแสเงินสดเฉพาะบริษัทสำหรับปีสิ้นสุดวันเดียวกันของแต่ละปีของบริษัทฯและบริษัทย่อย
  และของเฉพาะบริษัทฯตามลำดับ
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป

11.1.2 ตารางสรุปงบการเงินรวม

สรุปงบดุลรวม

สำหรับปี สิ้นสุดวันที่ 31 ธันวาคม

  -------------------------------------------- --------- --------- ---------
  หน่วย : ล้านบาท                                                    

                                               2551      2550      2549

  สินทรัพย์                                                           

  สินทรัพย์หมุนเวียน                                                    

  เงินสดและรายการเทียบเท่าเงินสด                   291.0     275.6     275.8

  เงินลงทุนชั่วคราว                                69.6      46.0      11.0

  ลูกหนี้และตั๋วเงินรับการค้า-สุทธิ                      1,007.3   1,116.0   964.9

  สินค้าคงเหลือ-สุทธิ                               800.7     722.9     733.0

  สินทรัพย์หมุนเวียนอื่น                              56.1      48.5      59.1

  รวมสินทรัพย์หมุนเวียน                             2,224.7   2,209.0   2,043.8

                                                                   

  สินทรัพย์ไม่หมุนเวียน                                                  

  เงินลงทุนระยะยาว                               491.5     521.1     560.6

  ที่ดิน อาคารและอุปกรณ์-สุทธิ                        4,596.7   4,024.4   3,949.5

  สินทรัพย์ภาษีเงินได้รอการตัดบัญชี                     40.1      49.9      80.6

  สินทรัพย์ไม่หมุนเวียนอื่น                            98.9      74.6      67.9

  รวมสินทรัพย์ไม่หมุนเวียน                           5,227.2   4,670.0   4,658.6

  รวมสินทรัพย์                                    7,451.9   6,879.0   6,702.4

                                                                   

  หนี้สินและส่วนของผู้ถือหุ้น                                               

  หนี้สินหมุนเวียน                                                      

  เงินเบิกเกินบัญชีธนาคารและเงินกู้ยืมระยะสั้นจากธนาคาร   210.4     14.9      89.3

  เจ้าหนี้การค้า                                   632.5     818.2     786.2

  เจ้าหนี้สินทรัพย์ถาวร                              315.6     47.4      130.6

  ส่วนของเงินกู้ยืมระยะยาวที่ถึงกำหนดชำระภายในหนึ่งปี     145.3     94.2      163.4

  หนี้สินหมุนเวียนอื่น                                185.7     226.7     152.6

  รวมหนี้สินหมุนเวียน                               1,489.5   1,201.4   1,322.1

                                                                   

  หนี้สินไม่หมุนเวียน                                                    

  เงินกู้ยืมระยะยาว                                659.0     344.2     128.3

  หนี้สินไม่หมุนเวียนอื่น                              244.7     270.5     291.5

  รวมหนี้สินไม่หมุนเวียน                             903.7     614.7     419.8

  รวมหนี้สิน                                      2,393.2   1,816.1   1,741.9
  -------------------------------------------- --------- --------- ---------

สรุปงบดุลรวม (ต่อ)

สำหรับปี สิ้นสุดวันที่ 31 ธันวาคม

  ------------------------------------------- --------- --------- ---------
  หน่วย : ล้านบาท                                                   

                                              2551      2550      2549

  ส่วนของผู้ถือหุ้น                                                     

  ทุนเรือนหุ้น                                    2,709.9   2,857.1   2,857.1

  กำไรสะสม                                    1,015.5   971.2     837.2

  ผลกำไรที่ยังไม่เกิดขึ้นจริง                         1,083.9   1,142.7   1,211.2

  หุ้นทุนซื้อคืน                                    0.0       (127.3)   (127.3)

  อื่นๆ                                         (14.3)    (29.7)    (26.2)

  ส่วนของผู้ถือหุ้นส่วนน้อย                           263.7     248.9     208.5

  รวมส่วนของผู้ถือหุ้น                              5,058.7   5,062.9   4,960.5

  รวมหนี้สินและส่วนของผู้ถือหุ้น                       7,451.9   6,879.0   6,702.4
  ------------------------------------------- --------- --------- ---------

สรุปงบกำไรขาดทุนรวม

สำหรับปี สิ้นสุดวันที่ 31 ธันวาคม

  --------------------------------------------- ----------- ----------- -----------
  หน่วย : ล้านบาท                                                         

                                                2551        2550        2549

                                                                        

  รายได้จากการขายและงานรับจ้าง                     5,777.7     5,563.5     5,314.1

  ต้นทุนขายและงานรับจ้าง                            (4,579.5)   (4,460.2)   (4,196.6)

  กำไรขั้นต้น                                      1,198.2     1,103.3     1,117.5

  ค่าใช้จ่ายในการขายและบริหาร                       (975.8)     (871.2)     (801.8)

  รายได้อื่น                                       54.9        47.6        51.3

  ค่าใช้จ่ายอื่น                                     (65.3)      (12.1)      (34.8)

  ค่าตอบแทนกรรมการ                               (1.6)       (1.6)       (1.3)

  กำไรก่อนค่าใช้จ่ายทางการเงินและภาษีเงินได้            210.4       266.0       330.9

  ค่าใช้จ่ายทางการเงิน                              (46.1)      (26.8)      (29.6)

  ส่วนแบ่งกำไรจากบริษัทร่วมและส่วนได้เสียในกิจการร่วมค้า   2.0         14.2        63.0

  กำไรก่อนภาษีเงินได้                               166.3       253.4       364.3

  ภาษีเงินได้                                      (31.7)      (56.4)      57.5

  กำไรสุทธิสำหรับปี                                 134.6       197.0       421.8

  การแบ่งปันกำไร :                                                        

  ส่วนที่เป็นของบริษัทใหญ่                             98.2        174.4       396.4

  ส่วนที่เป็นของผู้ถือหุ้นส่วนน้อย                         36.4        22.6        25.4

                                                                        

  กำไรต่อหุ้นสำหรับกำไรส่วนที่เป็นของบริษัทใหญ่                                    

  กำไรต่อหุ้นขั้นพื้นฐาน (บาท)                         0.36        0.64        1.46
  --------------------------------------------- ----------- ----------- -----------

สรุปงบกระแสเงินสดจากงบการเงินรวม

สำหรับปี สิ้นสุดวันที่ 31 ธันวาคม

  ------------------------------------------------ --------- --------- ---------
  หน่วย : ล้านบาท                                                        

                                                   2551      2550      2549

  กำไรสุทธิก่อนภาษีเงินได้สำหรับปี                         166.3     253.4     364.3

  ปรับกระทบกำไรสุทธิเป็นเงินสดรับ(จ่าย)จากการดำเนินงาน                         

  ค่าเสื่อมราคาและค่าตัดจำหน่าย                          405.6     388.3     424.7

  การด้อยค่าของสินทรัพย์ไม่มีตัวตนและค่าความนิยม             5.3       4.3       0.0

  ขาดทุนจากการตีมูลค่ายุติธรรมของสินทรัพย์                  0.0       4.5       14.1

  (กำไร)ขาดทุนจากการด้อยค่าและการจำหน่ายสินทรัพย์ถาวร     (2.7)     (0.2)     0.2

  การด้อยค่าของเงินลงทุนในบริษัทร่วมและเงินลงทุนระยะยาวอื่น   0.0       (4.8)     5.1
  (โอนกลับ)                                                             

  ส่วนแบ่ง(กำไร)จากบริษัทร่วมและกิจการร่วมค้า              (2.0)     (14.2)    (63.0)

  (กำไร)ขาดทุนจากอัตราแลกเปลี่ยน                       48.2      (1.5)     0.5

  ดอกเบี้ยรับ                                         (5.5)     (6.8)     (5.6)

  รายได้เงินปันผลจากเงินลงทุนระยะยาวอื่น                  (7.2)     (7.4)     (2.4)

  ค่าใช้จ่ายทางการเงิน – ดอกเบี้ยจ่าย                     34.7      20.2      21.5

  อื่นๆ                                              1.7       6.1       (1.0)

  การเปลี่ยนแปลงของสินทรัพย์และหนี้สินดำเนินงาน                                 

  ลูกหนี้และตั๋วเงินรับการค้าและลูกหนี้กิจการที่เกี่ยวข้องกัน        107.7     (149.4)   (118.3)
  (เพิ่มขึ้น) ลดลง                                                         

  สินค้าคงเหลือ (เพิ่มขึ้น) ลดลง                          (78.4)    15.9      (95.0)

  เจ้าหนี้การค้าและเจ้าหนี้กิจการที่เกี่ยวข้องกันเพิ่มขึ้น (ลดลง)    (184.9)   27.7      157.6

  อื่นๆ                                              (66.6)    49.6      (54.2)

  กระแสเงินสดจากกิจกรรมดำเนินงาน                      422.2     585.7     648.5

  จ่ายดอกเบี้ย                                        (34.7)    (20.5)    (21.4)

  จ่ายภาษีเงินได้                                      (36.8)    (38.1)    (35.2)

  เงินสดสุทธิได้มาจากกิจกรรมดำเนินงาน                    350.7     527.1     591.9
  ------------------------------------------------ --------- --------- ---------

สรุปงบกระแสเงินสดจากงบการเงินรวม

สำหรับปี สิ้นสุดวันที่ 31 ธันวาคม

  ------------------------------------------------- --------- --------- ---------
  หน่วย : ล้านบาท                                                         

                                                    2551      2550      2549

  กระแสเงินสดจากกิจกรรมลงทุน                                               

  เงินสดจ่ายเงินลงทุนชั่วคราว                             (53.6)    (48.9)    (7.0)

  เงินสดจ่ายลงทุนในเงินลงทุนระยะยาว                      0.0       (15.6)    (17.3)

  เงินสดจ่ายเพื่อซื้อสินทรัพย์ถาวรและสินทรัพย์ไม่มีตัวตน           (782.0)   (474.9)   (323.2)

  เงินสดรับจากเงินลงทุนชั่วคราว                           30.3      14.0      5.0

  เงินสดรับจากการจำหน่ายสินทรัพย์ถาวร                     23.9      9.3       12.2

  เงินปันผลรับจากการลงทุนในเงินลงทุนระยะยาว               35.7      45.1      16.2

  ดอกเบี้ยรับ                                          5.2       6.9       5.1

  อื่นๆ                                               0.0       8.2       (4.9)

  เงินสดสุทธิได้มา(ใช้ไป)ในกิจกรรมลงทุน                    (740.5)   (455.9)   (313.9)

                                                                        

  กระแสเงินสดจากกิจกรรมจัดหาเงิน                                            

  เงินเบิกเกินบัญชีธนาคารและเงินกู้ยืมระยะสั้นจากธนาคารเพิ่มขึ้น   195.4     (73.0)    64.4
  (ลดลง)                                                                

  เงินสดรับจากเงินกู้ยืมระยะยาว                           459.0     322.5     51.5

  เงินจ่ายคืนเงินกู้ยืมระยะยาว                             (94.6)    (173.5)   (235.1)

  เงินปันผลจ่าย                                        (154.3)   (136.4)   (230.9)

  อื่นๆ                                               (0.3)     (11.0)    0.0

  เงินสดสุทธิได้มา(ใช้ไป)ในกิจกรรมจัดหาเงิน                 405.2     (71.4)    (350.1)

  เงินสดและรายการเทียบเท่าเงินสดเพิ่มขึ้น (ลดลง) สุทธิ        15.4      (0.2)     (72.1)

  เงินสดและรายการเทียบเท่าเงินสดต้นปี                     275.6     275.8     347.9

  เงินสดและรายการเทียบเท่าเงินสดปลายปี                   291.0     275.6     275.8
  ------------------------------------------------- --------- --------- ---------

11.1.3 อัตราส่วนทางการเงินที่สำคัญของบริษัทและบริษัทย่อย

  -------------------------------------- ------ -------- -------- --------
  อัตราส่วน                                หน่วย   2551     2550     2549

  สภาพคล่อง (Liquidity Ratio)                                      

  อัตราส่วนสภาพคล่อง                        เท่า    1.49     1.84     1.55

  อัตราส่วนสภาพคล่องหมุนเร็ว                  เท่า    0.92     1.20     0.95

  อัตราส่วนสภาพคล่องกระแสเงินสด              เท่า    0.26     0.42     0.49

  อัตราส่วนหมุนเวียนลูกหนี้การค้า                เท่า    5.40     5.28     5.76

  ระยะเวลาเก็บหนี้เฉลี่ย                      วัน     66.72    68.19    62.51

  อัตราส่วนหมุนเวียนสินค้าคงเหลือ*              เท่า    12.06    12.01    11.94

  ระยะเวลาขายสินค้าเฉลี่ย                    วัน     29.85    29.97    30.16

  อัตราส่วนหมุนเวียนเจ้าหนี้                    เท่า    6.31     5.56     5.93

  ระยะเวลาชำระหนี้                         วัน     57.02    64.75    60.75

  Cash Cycle **                          วัน     39.55    33.41    31.93

  ความสามารถในการหากำไร (Profitability                            
  Ratio)                                                          

  อัตรากำไรขั้นต้นต่อยอดขาย                   %      20.74    19.83    21.03

  อัตรากำไรจากการดำเนินงานต่อยอดขาย         %      3.85     4.17     5.94

  อัตรากำไรอื่นต่อรายได้รวม                   %      0.94     0.85     0.96

  อัตราส่วนเงินสดต่อการทำกำไร                %      157.69   227.19   187.46

  อัตรากำไรสุทธิต่อรายได้รวม                  %      1.68     3.11     7.39

  อัตราผลตอบแทนผู้ถือหุ้น                      %      1.94     3.48     8.28

  ประสิทธิภาพในการดำเนินงาน (Efficiency                              
  Ratio)                                                          

  อัตราผลตอบแทนจากสินทรัพย์                  %      1.37     2.57     6.18

  อัตราผลตอบแทนจากสินทรัพย์ถาวร              %      10.97    13.18    20.69

  อัตราการหมุนของสินทรัพย์                    เท่า    0.81     0.83     0.84

  นโยบายการเงิน (Financial Policy Ratio)                           

  อัตราส่วนหนี้สินต่อส่วนของผู้ถือหุ้น               เท่า    0.47     0.36     0.35

  อัตราส่วนความสามารถชำระดอกเบี้ย            เท่า    12.16    28.64    30.22

  อัตราส่วนความสามารถชำระภาระผูกพัน (cash    เท่า    0.34     0.66     0.73
  basis)                                                          

  อัตราการจ่ายเงินปันผล                      %      157.13   78.17    58.24
  -------------------------------------- ------ -------- -------- --------

* คิดเฉพาะสินค้าสำเร็จรูปไม่รวมสินค้าระหว่างผลิต สินค้าระหว่างทางและวัตถุดิบ
(สินค้าคงเหลือก่อนหักค่าเผื่อมูลค่าราคาขายต่ำกว่าทุนและค่าเผื่อสินค้าล้าสมัย)

** ระยะเวลาเก็บหนี้เฉลี่ย + ระยะเวลาขายสินค้าเฉลี่ย – ระยะเวลาชำระหนี้

11.2 คำอธิบายและการวิเคราะห์ฐานะการเงิน และผลการดำเนินงาน

วิเคราะห์อัตราส่วนทางการเงินจากงบการเงินรวม

สภาพคล่อง

ภาพรวมอัตราส่วนสภาพคล่องของกลุ่มบริษัทลดลงจากปีก่อน
โดยอัตราส่วนสภาพคล่องกระแสเงินสดลดลงจาก 1.84 เท่า ในปี พ.ศ. 2550 เป็น 1.49 เท่า
ในปี พ.ศ. 2551
ตามผลประกอบการของกลุ่มบริษัทที่ลดลงและการเพิ่มขึ้นของหนี้สินหมุนเวียนทั้งในส่วนของเจ้าหนี้สินทรัพย์ถาวรที่เพิ่มขึ้นตามรายจ่ายลงทุน
และการเบิกใช้วงเงินสินเชื่อหมุนเวียนและเงินกู้ยืมระยะยาวเพิ่มเติมในระหว่างปี พ.ศ. 2551
นอกจากนี้
การเพิ่มขึ้นของหนี้สินหมุนเวียนดังกล่าวยังส่งผลให้อัตราส่วนสภาพคล่องหมุนเร็วของกลุ่มบริษัทลดลงจาก
1.20 เท่า ในปี พ.ศ. 2550 เป็น 0.92 เท่า ในปี พ.ศ. 2551

สำหรับรอบการหมุนเวียนเงินสด (Cash Cycle) เพิ่มขึ้นจาก 33.41 วัน ในปี พ.ศ. 2550 เป็น
39.55 วัน ในปี พ.ศ. 2551
เนื่องมาจากกลุ่มบริษัทมีระยะเวลาจ่ายชำระหนี้เจ้าหนี้การค้าที่เร็วขึ้นจาก 64.75 วัน ในปี พ.ศ.
2550 เป็น 57.02 วัน ในปี พ.ศ. 2551
ด้วยสาเหตุของการต่อรองเงื่อนไขทางการค้าเพื่อให้กลุ่มบริษัทได้ราคาวัตถุดิบและสินค้าที่เหมาะสม
ในขณะที่กลุ่มบริษัทมีระยะเวลาเก็บชำระหนี้เฉลี่ยลดลงจาก 68.19 วัน ในปี พ.ศ. 2550 เป็น
66.72 วัน ในปี พ.ศ. 2551 และระยะเวลาขายสินค้าเฉลี่ยลดลงจาก 29.97 วัน ในปี พ.ศ.
2550 เป็น 29.85 วัน ในปี พ.ศ. 2551
ซึ่งแสดงถึงประสิทธิภาพในการติดตามหนี้และการบริหารสินค้าคงเหลือของกลุ่มบริษัทที่ดีขึ้นกว่าปีก่อน
ดังนั้น จากอัตราส่วนดังกล่าวข้างต้น จึงสรุปได้ว่าในปี พ.ศ. 2551
กลุ่มบริษัทยังคงมีสภาพคล่องทางการเงินดีพอสมควร
ถึงแม้ว่าจะลดลงจากปีก่อนด้วยเหตุผลของการลงทุนเพื่อเพิ่มประสิทธิภาพของกระบวนการผลิตและขีดความสามารถในการแข่งขัน
ตลอดจนการขยายธุรกิจของกลุ่มบริษัท

ความสามารถในการหากำไร

ถึงแม้ว่ากลุ่มบริษัทจะมีอัตรากำไรขั้นต้นต่อยอดขายเพิ่มขึ้นจากร้อยละ 19.83 ในปี พ.ศ. 2550
เป็นร้อยละ 20.74 ในปี พ.ศ. 2551
จากการปรับราคาขายสินค้าและการเพิ่มขึ้นของยอดขายสินค้าที่มีกำไรขั้นต้นที่ดี
ตลอดจนการบริหารต้นทุนที่มีประสิทธิภาพมากขึ้น
แต่จากราคาน้ำมันและราคาวัตถุดิบที่ปรับตัวสูงขึ้นในช่วงครึ่งแรกของปีซึ่งส่งผลให้กลุ่มบริษัทต้องแบกรับต้นทุนค่าขนส่งที่สูงขึ้น
และความผันผวนของอัตราแลกเปลี่ยนที่ทำให้ราคาขายสินค้าส่งออกของกลุ่มบริษัทลดลง
อีกทั้งต้องชำระหนี้เจ้าหนี้ค่าสินค้า เครื่องจักรและอุปกรณ์การผลิตที่เป็นเงินตราต่างประเทศมากขึ้น
เนื่องจากผลต่างของอัตราแลกเปลี่ยน
ทำให้กลุ่มบริษัทมีกำไรก่อนค่าใช้จ่ายทางการเงินและภาษีเงินได้ลดลงจากปีก่อน

นอกจากนี้ การเบิกเงินกู้ยืมระยะยาวที่จัดหาเพิ่มเติมเพื่อการลงทุน
และการเบิกใช้วงเงินสินเชื่อหมุนเวียนเพื่อเสริมสภาพคล่องและรองรับธุรกิจที่ขยายตัว
ทำให้กลุ่มบริษัทมีภาระค่าใช้จ่ายทางการเงินที่สูงขึ้นเมื่อเทียบกับปีก่อน ดังนั้น
กลุ่มบริษัทจึงมีอัตราส่วนแสดงความสามารถในการหากำไรในปี พ.ศ. 2551 ลดลงเมื่อเทียบกับปี
พ.ศ. 2550 ตามผลประกอบการที่ลดลง
ซึ่งเป็นผลมาจากปัจจัยหลักทางด้านสภาวะเศรษฐกิจของโลกและของประเทศที่ถดถอยและต้นทุนการดำเนินงานที่สูงขึ้น

ประสิทธิภาพในการดำเนินงาน

อัตราผลตอบแทนจากสินทรัพย์ลดลงจากร้อยละ 2.57 ในปี พ.ศ. 2550 เป็นร้อยละ 1.37 ในปี
พ.ศ. 2551 และอัตราผลตอบแทนจากสินทรัพย์ถาวรลดลงจากร้อยละ 13.18 ในปี พ.ศ. 2550
เป็นร้อยละ 10.97 ในปี พ.ศ. 2551 เนื่องจากกำไรสุทธิที่ลดลงจาก 174.40 ล้านบาท ในปี
พ.ศ. 2550 เป็น 98.19 ล้านบาท ในปี พ.ศ. 2551
ประกอบกับมูลค่าสินทรัพย์ถาวรที่เพิ่มขึ้นจากการลงทุน
โดยมีสินทรัพย์บางส่วนที่เพิ่มขึ้นจากการลงทุนและนำเข้าในช่วงปลายปี พ.ศ. 2551
จึงยังไม่ก่อให้เกิดรายได้และส่งผลต่อค่าเสื่อมราคามากนัก
สรุปได้ว่ากลุ่มบริษัทมีอัตราส่วนแสดงประสิทธิภาพการดำเนินงานลดลงตามผลประกอบการ

นโยบายการเงิน

การเพิ่มขึ้นของเงินกู้ยืมระยะสั้นและเงินกู้ยืมระยะยาวที่เบิกถอนในระหว่างปี
ตลอดจนเจ้าหนี้สินทรัพย์ถาวรที่เพิ่มขึ้นตามการลงทุนเพื่อขยายธุรกิจ
ส่งผลให้กลุ่มบริษัทมีอัตราส่วนหนี้สินต่อส่วนของผู้ถือหุ้นเพิ่มขึ้นจาก 0.36 เท่า ในปี พ.ศ. 2550
เป็น 0.47 เท่า ในปี พ.ศ. 2551

ในปี พ.ศ. 2551
กลุ่มบริษัทมีภาระในการชำระคืนเงินกู้ยืมระยะยาวลดลงจากปีก่อนเนื่องจากการชำระคืนเงินกู้ยืมระยะยาวเพื่อการปรับโครงสร้างหนี้วงเงิน
2,100 ล้านบาท เสร็จสิ้นในปี พ.ศ. 2550 และเงินกู้ยืมระยะยาวใหม่ที่เบิกถอนในระหว่างปี
พ.ศ. 2551 ก็ยังไม่ถึงกำหนดชำระคืนเงินต้น อย่างไรก็ตาม
จากผลประกอบการที่ลดลงและการลงทุนในสินทรัพย์ถาวรที่เพิ่มสูงขึ้นอันเนื่องมาจากแผนงานลงทุน
ทำให้กลุ่มบริษัทมีอัตราส่วนความสามารถชำระดอกเบี้ย
และอัตราส่วนความสามารถชำระภาระผูกพันลดลงจากปีก่อน

วิเคราะห์จากงบการเงินรวม

11.2.1 ภาพรวมการดำเนินธุรกิจ

ก. รายได้

  ด้วยโครงสร้างธุรกิจของกลุ่มบริษัทที่แบ่งออกเป็น 2 สายธุรกิจหลัก ได้แก่
  สายธุรกิจพลาสติกและสายธุรกิจซื้อมาขายไป
  โดยมีสายงานแม่พิมพ์เป็นส่วนสนับสนุนที่สำคัญของสายธุรกิจพลาสติก
  แต่เนื่องจากสายธุรกิจซื้อมาขายไปเป็นสายธุรกิจที่เพิ่งเริ่มดำเนินการและต้องการผลักดันให้เป็นสายธุรกิจที่ช่วยเสริมสร้างรายได้ให้แก่กลุ่มบริษัท
  ดังนั้น รายได้ของกลุ่มบริษัทจึงมาจากสายธุรกิจพลาสติกเป็นหลัก
  โดยแบ่งกลุ่มสินค้าเป็นผลิตภัณฑ์เครื่องใช้ในครัวเรือนและผลิตภัณฑ์เพื่องานอุตสาหกรรม
  สัดส่วนของรายได้จากการขายและงานรับจ้างของกลุ่มบริษัทแยกตามสายธุรกิจในปี พ.ศ. 2551
  เปรียบเทียบปี พ.ศ. 2550 เป็นดังนี้

  -------------------------------------- -------------- -- ---------------
                                         พ.ศ. 2551         พ.ศ. 2550

  สายธุรกิจพลาสติก*                         92.68%            95.20%

  สายธุรกิจซื้อมาขายไปและสายงานแม่พิมพ์         7.32%             4.80%

  รวม                                    100.00%           100.00%
  -------------------------------------- -------------- -- ---------------

  -------------------------------------- -------------- -- ---------------
  * จำแนกสัดส่วนตามกลุ่มสินค้าหลักได้ดังนี้                           

  - ผลิตภัณฑ์เพื่องานอุตสาหกรรม                66.06%            68.93%

  - ผลิตภัณฑ์เครื่องใช้ในครัวเรือน               33.94%            31.07%

  รวมสายธุรกิจพลาสติก                       100.00%           100.00%
  -------------------------------------- -------------- -- ---------------

  กลุ่มบริษัทมีสัดส่วนรายได้จากผลิตภัณฑ์เพื่องานอุตสาหกรรมสูงกว่าผลิตภัณฑ์เครื่องใช้ในครัวเรือน
  เนื่องจากผลิตภัณฑ์เพื่องานอุตสาหกรรมสามารถตอบสนองความต้องการของลูกค้าที่อยู่ในอุตสาหกรรมประเภทต่างๆ
  ได้อย่างหลากหลาย เช่น
  ชิ้นส่วนงานอุตสาหกรรมและชิ้นส่วนยานยนต์สามารถสนองตอบการขยายตัวของธุรกิจอสังหาริมทรัพย์และอุตสาหกรรมยานยนต์
  ลังพลาสติกสามารถตอบสนองความต้องการของอุตสาหกรรมเครื่องดื่ม
  พาเลทสามารถสนองความต้องการของอุตสาหกรรมต่างๆ
  ที่มีคลังสินค้าของตนเองหรือเพื่อใช้สนับสนุนในระบบขนถ่ายสิ่งของ เป็นต้น
  ในขณะที่ผลิตภัณฑ์เครื่องใช้ในครัวเรือนจะสนองตอบความต้องการของผู้บริโภคโดยตรง
  ตลอดจนภัตตาคาร ร้านอาหาร เป็นต้น ดังนั้น
  ความหลากหลายของประเภทลูกค้าของผลิตภัณฑ์เพื่องานอุตสาหกรรม
  จึงมีมากกว่าประเภทลูกค้าของผลิตภัณฑ์เครื่องใช้ในครัวเรือน

  สำหรับการเติบโตของรายได้จากสายธุรกิจซื้อมาขายไป นอกจากการสรรหาสินค้าใหม่ๆ
  ที่มีคุณภาพ มีความทันสมัย
  และเป็นที่นิยมของตลาดจากทั้งในประเทศและต่างประเทศมาจำหน่ายในราคาที่เหมาะสมอยู่เสมอ
  การส่งเสริมการขายอย่างต่อเนื่องก็เป็นอีกปัจจัยที่จะช่วยให้สินค้าติดตลาดและเป็นที่รู้จักของผู้บริโภค
  นอกจากนี้
  บริษัทฯก็มีช่องทางจัดจำหน่ายที่มีศักยภาพด้วยทีมงานขายตรงกว่าหนึ่งแสนคนและตัวแทนจำหน่าย
  จึงทำให้บริษัทฯมีความมั่นใจได้ว่าสายธุรกิจซื้อมาขายไปจะสามารถเติบโตได้อย่างต่อเนื่องและช่วยเสริมสร้างรายได้ให้แก่บริษัทฯได้อย่างที่มุ่งหวังไว้

  แม้ว่าสัดส่วนของรายได้จากสายงานแม่พิมพ์จะไม่มากนักเมื่อเทียบกับรายได้รวมของกลุ่มบริษัท
  แต่การเติบโตของรายได้จากสายงานแม่พิมพ์ก็มีความสัมพันธ์กับการเติบโตของรายได้จากสายธุรกิจพลาสติก
  เนื่องจากเป็นส่วนสนับสนุนที่สำคัญของสายธุรกิจพลาสติกทั้งในส่วนของผลิตภัณฑ์เพื่องานอุตสาหกรรมและผลิตภัณฑ์เครื่องใช้ในครัวเรือน
  อนึ่ง ความต้องการลงทุนของลูกค้า และการเจรจาทางการค้ากับคู่ค้า
  ตลอดจนเทคโนโลยีและขีดความสามารถในการผลิตแม่พิมพ์ที่มีความละเอียดสูงของกลุ่มบริษัท
  ก็เป็นอีกปัจจัยที่จะทำให้รายได้จากสายงานแม่พิมพ์ของกลุ่มบริษัทยังสามารถเติบโตขึ้นได้อีก

  บริษัทฯมีความมุ่งมั่นที่จะพัฒนาอย่างไม่หยุดยั้งด้วยความต้องการที่จะเป็นผู้นำในทุกอุตสาหกรรมและตลาดที่บริษัทฯดำเนินธุรกิจ
  โดยการเพิ่มขีดความสามารถในการผลิตด้วยเทคโนโลยีการผลิตขั้นสูง
  และการก้าวไปสู่กระบวนการผลิตแบบอัตโนมัติมากขึ้น
  ตลอดจนการกำหนดกลยุทธ์และแผนงานที่จะสร้างความแตกต่างและมูลค่าเพิ่มให้แก่สินค้าของบริษัทฯเพื่อเพิ่มศักยภาพในการแข่งขัน
  นอกจากนี้ บริษัทฯยังมีความต้องการที่จะขยายธุรกิจอยู่เสมอด้วยการเข้าไปสู่กลุ่มสินค้าใหม่ๆ
  ที่ความต้องการของตลาดกำลังขยายตัวและสามารถทำกำไร
  เพื่อให้กลุ่มสินค้าของบริษัทฯมีความหลากหลายมากยิ่งขึ้น
  และสามารถขยายตลาดและฐานลูกค้าของบริษัทฯให้กว้างขวางมากขึ้นได้
  ซึ่งจะมีส่วนช่วยลดผลกระทบจากสภาวะเศรษฐกิจถดถอยและการหดตัวของตลาดในบางอุตสาหกรรม
  อีกทั้งเป็นการลดการพึ่งพิงอุตสาหกรรมใดอุตสาหกรรมหนึ่งมากเกินไป
  เพื่อให้รายได้ของบริษัทฯมีการเติบโตอย่างต่อเนื่อง ทั้งนี้
  บริษัทฯพร้อมที่จะถ่ายทอดความรู้และประสบการณ์ ตลอดจนให้คำปรึกษาต่างๆ
  ในการดำเนินธุรกิจสำหรับบริษัทในเครือ
  เพื่อให้กลุ่มบริษัทสามารถเติบโตได้อย่างมั่นคงเคียงข้างกันไป

ข. การตลาดและแนวโน้ม

1) สายธุรกิจพลาสติก

ตลาดผลิตภัณฑ์เพื่องานอุตสาหกรรมภายในประเทศ

  แม้ว่าผลิตภัณฑ์เพื่องานอุตสาหกรรมของบริษัทฯจะสามารถตอบสนองกลุ่มลูกค้าได้หลากหลายอุตสาหกรรม
  แต่ก็มีความสัมพันธ์กับการเติบโตของภาคอุตสาหกรรมของประเทศ ซึ่งในปี พ.ศ. 2551
  ที่มีภาพรวมของภาวะเศรษฐกิจถดถอยและความผันผวนของราคาน้ำมัน
  ทำให้ลูกค้าในตลาดบางอุตสาหกรรมลดกำลังการผลิตและชะลอคำสั่งซื้อ
  อีกทั้งบริษัทฯเลือกรับคำสั่งซื้อที่มีกำไรขั้นต้นที่เหมาะสม
  จึงทำให้ยอดขายผลิตภัณฑ์เพื่องานอุตสาหกรรมภายในประเทศสำหรับปี พ.ศ. 2551
  ลดลงเมื่อเทียบกับปี พ.ศ. 2550 อย่างไรก็ตาม
  จากแผนขยายธุรกิจไปสู่กลุ่มผลิตภัณฑ์ใหม่เพื่อทดแทนตลาดในบางอุตสาหกรรมที่หดตัวลง
  ตลอดจนการเพิ่มประสิทธิภาพในการผลิตและพัฒนาผลิตภัณฑ์อย่างต่อเนื่องเพื่อสร้างความแตกต่างและมูลค่าเพิ่มให้แก่สินค้า
  บริษัทฯคาดว่าจะมีส่วนช่วยลดผลกระทบจากภาวะเศรษฐกิจถดถอยและส่งผลให้ภาพรวมของยอดขายผลิตภัณฑ์เพื่องานอุตสาหกรรมภายในประเทศสำหรับปี
  พ.ศ. 2552 ใกล้เคียงกับปี พ.ศ. 2551

ตลาดส่งออกผลิตภัณฑ์เพื่องานอุตสาหกรรม

  บริษัทฯได้รับผลกระทบจากค่าเงินบาทที่แข็งค่าขึ้นและการปรับตัวของราคาวัตถุดิบในช่วงครึ่งแรกของปีจากราคาน้ำมันที่เพิ่มสูงขึ้น
  แต่ภาพรวมของยอดขายจากการส่งออกผลิตภัณฑ์เพื่องานอุตสาหกรรมในปี พ.ศ. 2551
  ยังคงเพิ่มขึ้นจากปี พ.ศ. 2550 ประมาณร้อยละ 21
  เนื่องจากปริมาณการขายที่มากขึ้นของกลุ่มสินค้าจำพวกลังและเปลือกหม้อแบตเตอรี่ที่ส่งออกไปยังกลุ่มประเทศอินโดจีน
  และการส่งออกสินค้าถังขยะพลาสติกผ่านตัวแทนจำหน่ายในต่างประเทศก็มีปริมาณขยายตัวสูงขึ้นเมื่อเทียบกับปี
  พ.ศ. 2550

  บริษัทฯคาดว่าผลกระทบของภาวะเศรษฐกิจโลกที่ถดถอยและการหดตัวของตลาดในบางอุตสาหกรรมที่เกิดขึ้นในช่วงปลายปี
  พ.ศ. 2551 น่าจะยังคงมีผลกระทบต่อเนื่องมาถึงปี พ.ศ. 2552
  ซึ่งบริษัทฯได้วางแผนรองรับโดยการรักษาตลาดกลุ่มประเทศอินโดจีนและตั้งเป้าหมายที่จะขยายตลาดให้มากขึ้นโดยเน้นการส่งออกไปยังประเทศเกาหลี
  จีน สิงคโปร์ ออสเตรเลีย และกลุ่มประเทศตะวันออกกลาง นอกจากนี้
  การขยายธุรกิจไปสู่กลุ่มผลิตภัณฑ์ใหม่ ได้แก่ กล่องซีดี และฝาเกลียวและพรีฟอร์มขวดน้ำดื่ม
  (PET) ก็คาดว่าจะสร้างรายได้ให้แก่บริษัทฯในปี พ.ศ. 2552
  และมีส่วนช่วยให้ภาพรวมยอดขายจากการส่งออกผลิตภัณฑ์เพื่องานอุตสาหกรรมสำหรับปี พ.ศ.
  2552 ใกล้เคียงกับปี พ.ศ. 2551

ตลาดผลิตภัณฑ์เครื่องใช้ในครัวเรือนภายในประเทศ

  ยอดขายผลิตภัณฑ์เครื่องใช้ในครัวเรือนภายในประเทศช่วงสามไตรมาสแรกสามารถเติบโตได้ดีจากการออกแบบเพิ่มลวดลายสินค้าและการส่งเสริมการขาย
  แต่จากสภาวะเศรษฐกิจที่ถดถอยและความไม่มีเสถียรภาพทางการเมือง
  ตลอดจนกิจการหลายแห่งมีการปิดตัวลงและมีคนว่างงานเพิ่มมากขึ้นในช่วงปลายปี พ.ศ. 2551
  ทำให้ภาพรวมของยอดขายทั้งปีของผลิตภัณฑ์เครื่องใช้ในครัวเรือนภายในประเทศไม่เติบโตเท่ากับที่บริษัทฯได้คาดการณ์ไว้

  เนื่องจากแนวโน้มการบริโภคและจับจ่ายใช้สอยของภาคครัวเรือนในปี พ.ศ. 2552
  น่าจะลดลงต่อเนื่องจากช่วงปลายปี พ.ศ. 2551 และส่งผลกระทบต่อการขยายตัวของยอดขาย
  ดังนั้น บริษัทฯจึงมีแผนที่จะเร่งออกผลิตภัณฑ์ใหม่เพิ่มมากขึ้น
  โดยให้มีการออกแบบลวดลายและรูปทรงที่แปลกใหม่ ตลอดจนการส่งเสริมการขาย
  เพื่อช่วยกระตุ้นความต้องการของตลาดและเพิ่มแรงจูงใจให้แก่ผู้บริโภค นอกจากนี้
  บริษัทฯมีความเชื่อมั่นว่าด้วยคุณภาพสินค้าของบริษัทฯ
  ช่องทางการจำหน่ายสินค้าที่หลากหลายและทีมงานระบบขายตรงที่มีประสิทธิภาพ
  จะช่วยผลักดันให้ผลิตภัณฑ์เครื่องใช้ในครัวเรือนของบริษัทฯสามารถเข้าไปทดแทนเครื่องถ้วยชามที่ผลิตจากวัสดุอื่นๆ
  เช่น กระเบื้องและแก้วซึ่งแตกง่าย เป็นต้น ได้มากขึ้น โดยในปี พ.ศ. 2552
  บริษัทฯคาดว่ายอดขายผลิตภัณฑ์เครื่องใช้ในครัวเรือนภายในประเทศมีโอกาสเติบโตได้อีกเมื่อเทียบกับปี
  พ.ศ. 2551

ตลาดส่งออกผลิตภัณฑ์เครื่องใช้ในครัวเรือน

  แม้ว่าอัตราแลกเปลี่ยนเงินบาทจะแข็งค่าเมื่อเทียบกับดอลล่าร์สหรัฐอเมริกา
  และการประสบปัญหาการลอกเลียนแบบผลิตภัณฑ์ของบริษัทฯในตลาดบางประเทศ
  แต่จากการขยายตัวของตลาดตะวันออกกลางและยุโรปที่เพิ่มขึ้นจากการมีกฎระเบียบและมาตรฐานผลิตภัณฑ์เพื่อป้องกันการนำเข้าผลิตภัณฑ์เครื่องใช้ในครัวเรือนที่มีผลกระทบต่อสุขภาพที่ใช้ยูเรียหรือเมลามีนผสมยูเรียเป็นวัตถุดิบในการผลิตแทนเมลามีน
  100% อีกทั้งความพยายามที่จะบุกเบิกไปยังตลาดใหม่ๆ
  ซึ่งปัจจุบันบริษัทฯสามารถส่งออกไปได้แล้วเกือบ 100 ประเทศทั่วโลก
  ตลอดจนบริษัทฯได้รับความไว้วางใจจากผู้ประกอบธุรกิจเกี่ยวกับผลิตภัณฑ์เครื่องใช้ในครัวเรือนรายใหญ่ที่มีชื่อเสียงจากประเทศสวีเดนเพื่อผลิตและส่งออกผลิตภัณฑ์เครื่องใช้ในครัวเรือนไปจำหน่ายให้ลูกค้าในประเทศต่างๆ
  37 ประเทศทั่วโลก
  จึงทำให้ยอดส่งออกของผลิตภัณฑ์เครื่องใช้ในครัวเรือนเพิ่มสูงขึ้นจากปีก่อนและเกินกว่าเป้าหมายที่ตั้งไว้

  อย่างไรก็ตาม จากสถาวะเศรษฐกิจโลกที่ถดถอยและค่าเงินบาทที่มีความผันผวน ทำให้
  บริษัทฯคาดว่ายอดส่งออกของผลิตภัณฑ์เครื่องใช้ในครัวเรือนสำหรับปี พ.ศ. 2552
  จะเพิ่มขึ้นจากปี พ.ศ. 2551 ไม่มากนัก
  แต่จากความพยายามผลักดันและนำเสนอผลิตภัณฑ์เครื่องใช้ในครัวเรือนที่มีคุณภาพที่ผลิตจากวัตถุดิบเมลามีน
  รวมทั้งการพัฒนารูปทรงผลิตภัณฑ์และลวดลายให้มีความเหมาะสมกับความต้องการที่หลากหลายมากขึ้น
  ประกอบกับความมุ่งมั่นที่จะขยายการส่งออกไปยังตลาดใหม่ๆ ในกลุ่มประเทศยุโรปตะวันออก,
  แอฟริกา และอเมริกาใต้ อย่างต่อเนื่อง
  ทำให้บริษัทฯมีความเชื่อมั่นว่าจะสามารถส่งสินค้าออกไปจำหน่ายยังต่างประเทศได้กว้างขวางมากขึ้นและตราสินค้าของบริษัทฯจะเป็นที่รู้จักไปทั่วโลก
  ซึ่งส่งผลให้ผลิตภัณฑ์เครื่องใช้ในครัวเรือนของบริษัทฯสามารถเติบโตต่อไปได้อีกในอนาคต

2) สายธุรกิจซื้อมาขายไป

  สำหรับปี พ.ศ. 2551 บริษัทฯได้ทำการตลาดและจัดจำหน่ายสินค้าหลักๆ
  ที่บริษัทฯได้สั่งซื้อและนำเข้าจากต่างประเทศมาจำหน่ายสำหรับธุรกิจซื้อมาขายไป ได้แก่
  กล่องถนอมอาหาร ล็อกแอนด์ล็อก อุปกรณ์การจัดเตรียมอาหารจากต่างประเทศ
  โต๊ะและเตียงนอนชายหาด เป็นต้น ซึ่งมีอัตราการเติบโตของยอดขายที่ดี นอกจากนี้
  บริษัทฯได้ขยายสายผลิตภัณฑ์โดยการนำสินค้าจำพวกใช้แล้วสิ้นเปลืองที่ผลิตภายในประเทศมาจำหน่ายในช่วงกลางปี
  พ.ศ. 2551 ผ่านช่องทางจำหน่ายขายตรงด้วยระบบธุรกิจเครือข่ายหลายชั้น MLM
  (Multi-level Marketing) ภายใต้ตราสินค้าใหม่ของ บริษัทฯ คือ SNatur เช่น
  ผลิตภัณฑ์เพื่อสุขภาพและผลิตภัณฑ์เสริมความงาม อาหารเสริม และสินค้าอุปโภคต่างๆ เป็นต้น
  ซึ่งผู้บริโภคก็ให้ความสนใจและมีกระแสตอบรับที่ดีโดยเฉพาะผลิตภัณฑ์เสริมความงามที่เป็นผลงานการวิจัยของคณาจารย์มหาวิทยาลัยเทคโนโลยีพระจอมเกล้าธนบุรี
  ในการสกัดสาร Xanthone จากมังคุดและนำมาผลิตผลิตภัณฑ์ต่างๆ ดังนั้น
  ด้วยการทำตลาดและการส่งเสริมการขายอย่างต่อเนื่อง
  ตลอดจนการสรรหาสินค้าที่ทันสมัยและเป็นที่นิยมของตลาดจากทั้งในประเทศและต่างประเทศมาจำหน่ายในราคาที่เหมาะสมอยู่เสมอ
  จึงทำให้ยอดขายของสายธุรกิจซื้อมาขายไปในปี พ.ศ. 2551 เพิ่มสูงขึ้นเมื่อเทียบกับปี พ.ศ.
  2550 และสามารถเติบโตต่อไปได้อย่างต่อเนื่อง

ค. ผลการดำเนินงาน (จากสรุปงบการเงินรวม)

บริษัทฯมีกำไรสุทธิสำหรับปีส่วนที่เป็นของบริษัทใหญ่ประจำปี พ.ศ. 2551 ตามงบการเงินรวม
จำนวน 98.19 ล้านบาท โดยมีกำไรสุทธิลดลง 76.21 ล้านบาท หรือร้อยละ 43.70
สรุปคำชี้แจงการเปรียบเทียบผลการดำเนินงานรวมและฐานะการเงินรวมของปี พ.ศ. 2551
และพ.ศ. 2550 มีรายละเอียดดังต่อไปนี้

-   งบกำไรขาดทุนรวมสำหรับปีสิ้นสุดวันที่ 31 ธันวาคม พ.ศ. 2551
    เปรียบเทียบกับงวดเดียวกันสิ้นสุดวันที่ 31 ธันวาคม พ.ศ. 2550
    (รายละเอียดปรากฏตามงบการเงินรวมและงบการเงินเฉพาะบริษัทสำหรับปี พ.ศ. 2551
    ในส่วนของงบกำไรขาดทุน)

1.  รายได้จากการขายและงานรับจ้างรวมจำนวน 5,777.72 ล้านบาท สูงขึ้นจากปีก่อนจำนวน
    214.27 ล้านบาท หรือร้อยละ 3.85 เนื่องจาก

    1.  รายได้สายธุรกิจพลาสติก – ผลิตภัณฑ์เครื่องใช้ในครัวเรือนในประเทศและต่างประเทศ
        จำนวน 1,817.41 ล้านบาท คิดเป็นร้อยละ 31.46 ของรายได้รวมนั้นเพิ่มขึ้นจากปีก่อน
        จำนวน 171.75 ล้านบาท หรือร้อยละ 10.44
        เนื่องจากรายได้จากการขายต่างประเทศเพิ่มขึ้น
        เพราะคำสั่งซื้อที่เพิ่มขึ้นตามการขยายตัวของตลาดต่างประเทศ และการปรับราคาสินค้า
        รวมทั้งการจัดการส่งเสริมการขาย

    2.  รายได้สายธุรกิจพลาสติก –
        ผลิตภัณฑ์เพื่องานอุตสาหกรรมในประเทศและต่างประเทศจำนวน 3,537.23 ล้านบาท
        คิดเป็นร้อยละ 61.22 ของรายได้รวมนั้นลดลงจากปีก่อน จำนวน 113.69 ล้านบาท
        หรือร้อยละ 3.11 เนื่องจากภาวะเศรษฐกิจชะลอตัว
        ทำให้ลูกค้าบางกลุ่มอุตสาหกรรมชะลอการสั่งซื้อและการปรับราคาบางส่วนตามภาวะราคาน้ำมันที่ลดลง
        อย่างไรก็ตามบริษัทมีการปรับสัดส่วนโครงสร้างการขายโดยเน้นขายสินค้ากลุ่มที่มีราคาสูง
        และมีการเพิ่มยอดขายจากคำสั่งซื้อสินค้าใหม่ๆ ในสินค้าบางกลุ่ม

    3.  รายได้จากสายธุรกิจซื้อมาขายไปและสายงานแม่พิมพ์ จำนวน 423.08 ล้านบาท
        คิดเป็นร้อยละ 7.32 ของรายได้รวม เพิ่มขึ้นจากปีก่อนจำนวน 156.20 ล้านบาท
        หรือร้อยละ 58.53
        เนื่องจากคำสั่งทำแม่พิมพ์เพิ่มขึ้นสำหรับกลุ่มลูกค้าผลิตภัณฑ์เพื่องานอุตสาหกรรม
        รวมทั้งการสรรหาผลิตภัณฑ์ใหม่ๆ และการส่งเสริมการขายจากสายธุรกิจซื้อมาขายไป

2.  กำไรขั้นต้นรวม จำนวน 1,198.19 ล้านบาท เพิ่มขึ้นจำนวน 94.92 ล้านบาท
    หรืออัตรากำไรขั้นต้นต่อรายได้จากการขายและงานรับจ้างสำหรับรอบระยะเวลาหนึ่งปีสิ้นสุดวันที่
    31 ธันวาคม พ.ศ. 2551 คิดเป็นร้อยละ 20.74 เพิ่มขึ้นจากปีก่อนซึ่งมีอัตราร้อยละ 19.83
    เนื่องจากการปรับราคาขายและการขยายตัวของยอดขายกลุ่มสินค้าที่ทำกำไรเพิ่มขึ้น
    รวมทั้งกำลังการผลิตที่สูงขึ้นตามการขยายตัวของยอดขาย
    ทำให้การบริหารต้นทุนมีประสิทธิภาพดีขึ้น

3.  ค่าใช้จ่ายในการขายและบริหาร จำนวน 975.82 ล้านบาท เพิ่มขึ้นจากปีก่อน จำนวน
    104.56 ล้านบาท
    โดยค่าใช้จ่ายในการขายและบริหารต่อรายได้จากการขายและงานรับจ้างสำหรับรอบระยะเวลาหนึ่งปีสิ้นสุดวันที่
    31 ธันวาคม พ.ศ. 2551 คิดเป็นร้อยละ 16.89 เพิ่มขึ้นจากปีก่อนซึ่งมีอัตราร้อยละ 15.66
    เนื่องจากการปรับเงินเดือนและค่าแรงประจำปี
    ค่าใช้จ่ายในการขนส่งทั้งภายในประเทศและส่งออกต่างประเทศที่สูงขึ้นจากการขยายตัวของยอดขาย
    และต้นทุนค่าขนส่งที่เพิ่มขึ้น
    รวมทั้งค่าใช้จ่ายโฆษณาและการส่งเสริมการขายที่เพิ่มขึ้นเพื่อกระตุ้นยอดขาย

4.  ค่าใช้จ่ายอื่น จำนวน 65.30 ล้านบาท เพิ่มขึ้นจากปีก่อน จำนวน 53.19 ล้านบาท
    ส่วนใหญ่เนื่องจากผลต่างจากอัตราแลกเปลี่ยน

5.  ส่วนแบ่งกำไรจากบริษัทร่วมและส่วนได้เสียในกิจการร่วมค้า จำนวน 2.01 ล้านบาท
    ลดลงจากปีก่อนจำนวน 12.22 ล้านบาท
    เนื่องจากบริษัทร่วมแห่งหนึ่งที่ประกอบธุรกิจผลิตภัณฑ์เพื่องานอุตสาหกรรมและอีกแห่งหนึ่งที่ประกอบธุรกิจผลิตภัณฑ์เครื่องใช้ในครัวเรือนมียอดขายลดลงอย่างมีนัยสำคัญเนื่องจากสูญเสียลูกค้ารายใหญ่
    นอกจากนี้ บริษัทร่วมที่ประกอบธุรกิจในสายธุรกิจพลาสติก –
    ผลิตภัณฑ์เครื่องใช้ในครัวเรือนมีกำไรขั้นต้นลดลงจากราคาวัตถุดิบปรับสูงขึ้น

6.  ค่าใช้จ่ายทางการเงิน จำนวน 46.10 ล้านบาท เพิ่มขึ้นจากปีก่อนจำนวน 19.27 ล้านบาท
    คิดเป็นร้อยละ 71.84
    เนื่องจากการกู้ยืมเงินเพื่อใช้ในการจัดหาสินทรัพย์เพิ่มเติมจากการขยายตัวของธุรกิจ
    ตลอดจนเป็นแหล่งเงินทุนหมุนเวียนในการดำเนินงาน

7.  ภาษีเงินได้

  รายจ่ายภาษีเงินได้-ค่าใช้จ่ายจำนวน 31.70 ล้านบาท เปรียบเทียบกับปีก่อนจำนวน 56.35
  ล้านบาท ลดลงจำนวน 24.65 ล้านบาท เนื่องจากการลดลงของกำไรสุทธิ และในปี พ.ศ.
  2551 บริษัทใหญ่คำนวณภาษีเงินได้ในอัตราภาษีร้อยละ 25 แทนร้อยละ 30
  ตามพระราชกฤษฎีกาออกตามความในประมวลรัษฎากรว่าด้วยการลดอัตรารัษฎากร (ฉบับที่ 475)
  พ.ศ. 2551 ซึ่งประกาศในราชกิจจานุเบกษา ลงวันที่ 6 สิงหาคม พ.ศ. 2551
  ทำให้ภาษีเงินได้ลดลง รวมทั้งในปี พ.ศ. 2551
  กลุ่มบริษัทรับรู้สินทรัพย์ภาษีเงินได้รอการตัดบัญชีน้อยกว่าปีก่อนจำนวน 13.58 ล้านบาท

8.  กำไรต่อหุ้นขั้นพื้นฐาน จำนวน 0.36 บาทต่อหุ้น เปรียบเทียบกับปีก่อนจำนวน 0.64 บาทต่อหุ้น
    หรือลดลงร้อยละ 43.75 เนื่องจากการลดลงของกำไรสุทธิ

-   งบดุลรวม ณ วันที่ 31 ธันวาคม พ.ศ. 2551 เปรียบเทียบกับงบดุลรวม ณ วันที่ 31 ธันวาคม
    พ.ศ. 2550 (รายละเอียดปรากฏตามงบการเงินรวมและงบการเงินเฉพาะบริษัทสำหรับปี
    พ.ศ. 2551 ในส่วนของงบดุล)

1.  สินทรัพย์รวม จำนวน 7,451.86 ล้านบาท เพิ่มขึ้นจาก 31 ธันวาคม พ.ศ. 2550 จำนวน
    572.90 ล้านบาท หรือร้อยละ 8.33 ประกอบด้วยการเปลี่ยนแปลงที่มีสาระสำคัญดังนี้

    1.  ลูกหนี้และตั๋วเงินรับการค้าสุทธิ จำนวน 1,007.28 ล้านบาท ลดลงจากปีก่อน จำนวน
        108.70 ล้านบาท เนื่องจากการติดตามการชำระหนี้มีประสิทธิภาพมากขึ้น

    2.  สินค้าคงเหลือ จำนวน 800.72 ล้านบาท เพิ่มขึ้นจากปีก่อน จำนวน 77.87 ล้านบาท
        เนื่องจากปริมาณสินค้าคงเหลือเพิ่มขึ้นตามการขยายตัวของยอดขาย
        และส่วนหนึ่งรอการส่งมอบ

    3.  เงินลงทุนในบริษัทร่วม และส่วนได้เสียในกิจการร่วมค้า จำนวน 343.11 ล้านบาท
        ลดลงจากปีก่อน จำนวน 100.75 ล้านบาท
        เนื่องจากกลุ่มบริษัทร่วมมีผลดำเนินงานประจำปี พ.ศ. 2551 ลดลง
        สุทธิด้วยเงินปันผลรับตามเกณฑ์การรับรู้ทางบัญชีโดยวิธีส่วนได้เสีย
        รวมทั้งการโอนเปลี่ยนสถานะของบริษัทร่วมแห่งหนึ่งเป็นเงินลงทุนทั่วไปในไตรมาส 4 ปี
        พ.ศ. 2551 จำนวน 73.55 ล้านบาท

    4.  ที่ดิน อาคารและอุปกรณ์สุทธิ จำนวน 4,596.69 ล้านบาท เพิ่มขึ้นจากปีก่อน 572.30
        ล้านบาท เนื่องมาจากการจัดหาสินทรัพย์เพิ่มเติม
        สุทธิด้วยการจำหน่ายสินทรัพย์และค่าเสื่อมราคาระหว่างงวด

    5.  สินทรัพย์ภาษีเงินได้รอการตัดบัญชีจำนวน 40.07 ล้านบาท ลดลงจากปีก่อน 9.86
        ล้านบาท เนื่องจากการรับรู้รายจ่ายภาษีเงินได้จำนวน 32.62 ล้านบาท
        และสุทธิด้วยการรับรู้สินทรัพย์ภาษีเงินได้รอตัดบัญชีเพิ่มในระหว่างงวดจำนวน 22.76
        ล้านบาท

2.  หนี้สินรวมจำนวน 2,393.21 ล้านบาท เพิ่มขึ้นจาก 31 ธันวาคม พ.ศ. 2550 จำนวน
    577.10 ล้านบาท หรือร้อยละ 31.78 ประกอบด้วยการเปลี่ยนแปลงที่มีสาระสำคัญดังนี้

    1.  เงินกู้ยืมระยะสั้นจากธนาคารจำนวน 210.35 ล้านบาท เพิ่มขึ้นจากปีก่อนจำนวน
        195.41 ล้านบาท เนื่องจากเงินกู้ยืมระยะสั้นจากตั๋วสัญญาใช้เงินอายุไม่เกิน 3 เดือน
        เพื่อใช้ในการดำเนินงานของบริษัท

    2.  เจ้าหนี้การค้า จำนวน 632.54 ล้านบาท ลดลงจากปีก่อน จำนวน 185.60 ล้านบาท
        เนื่องจากการจ่ายชำระค่าวัตถุดิบเร็วขึ้นเพื่อให้ได้ราคาที่เหมาะสม

    3.  ส่วนของเงินกู้ยืมระยะยาวที่ถึงกำหนดชำระภายในหนึ่งปี และเงินกู้ยืมระยะยาว
        รวมจำนวน 804.25 ล้านบาท เพิ่มขึ้นจำนวน 365.81 ล้านบาท
        เนื่องจากการกู้เงินเพิ่มเติมของกลุ่มบริษัทตามแผนงานลงทุนจำนวน 458.97 ล้านบาท
        และสุทธิด้วยการจ่ายชำระเงินกู้ในระหว่างงวด จำนวน 94.56 ล้านบาท

    4.  เจ้าหนี้สินทรัพย์ถาวร จำนวน 315.59 ล้านบาท เพิ่มขึ้นจากปีก่อน จำนวน 268.17
        ล้านบาท เนื่องจากการจัดหาสินทรัพย์เพิ่มเติมเพื่อการขยายตัวของธุรกิจ
        รวมทั้งการปรับมูลค่า ณ
        วันสิ้นงวดของเจ้าหนี้เงินตราต่างประเทศจากผลต่างอัตราแลกเปลี่ยน

    5.  หนี้สินหมุนเวียนอื่น จำนวน 92.35 ล้านบาท ลดลงจากปีก่อนจำนวน 37.60 ล้านบาท
        จากการลดลงของเงินรับมัดจำจากลูกค้าเนื่องจากมีการส่งมอบงานโดยสัมพันธ์กับการรับรู้ยอดขายในระหว่างงวด

    6.  หนี้สินภาษีเงินได้รอการตัดบัญชี จำนวน 243.44 ล้านบาท ลดลงจากปีก่อน จำนวน
        27.07 ล้านบาท
        เนื่องจากการรับรู้ค่าเสื่อมราคาของสินทรัพย์ที่มีการประเมินราคาและการขายสินทรัพย์ถาวรระหว่างงวด

3.  ส่วนของผู้ถือหุ้นรวมจำนวน 5,058.64 ล้านบาท ลดลงจาก 31 ธันวาคม พ.ศ. 2550
    จำนวน 4.20 ล้านบาท หรือร้อยละ 0.08
    ประกอบด้วยรายการเปลี่ยนแปลงที่มีสาระสำคัญดังต่อไปนี้

    1.  ทุนเรือนหุ้น จำนวน 2,709.90 ล้านบาท ลดลงจากปีก่อนจำนวน 147.24 ล้านบาท
        เนื่องจากการตัดหุ้นซื้อคืนโดยการลดทุน โดยราคาซื้อของหุ้นสามัญซื้อคืนจำนวน 127.31
        ล้านบาท
        ทำให้บริษัทรับรู้ผลต่างจากราคาซื้อหุ้นสามัญซื้อคืนกับราคาตามมูลค่าที่ตราไว้จำนวน
        19.93 ล้านบาท ในบัญชีส่วนเกินทุนจากหุ้นสามัญซื้อคืน

    2.  ผลกำไรสุทธิส่วนที่เป็นของบริษัทใหญ่สำหรับรอบระยะเวลาหนึ่งปีสิ้นสุดวันที่ 31 ธันวาคม
        พ.ศ. 2551 จำนวน 98.19 ล้านบาท

    3.  ผลกำไรที่ยังไม่เกิดขึ้นจริง คือ ส่วนเกินทุนจากการตีมูลค่ายุติธรรมของสินทรัพย์จำนวน
        1,083.88 ล้านบาท ลดลงจากปีก่อนจำนวน 58.79 ล้านบาท
        เนื่องจากโอนตัดบัญชีส่วนเกินทุนฯดังกล่าวโดยปรับปรุงไปเพิ่มกำไรสะสมและสอดคล้องกับค่าเสื่อมราคาที่เพิ่มขึ้นในส่วนของสินทรัพย์ที่ตีราคาเพิ่ม

    4.  ส่วนของผู้ถือหุ้นส่วนน้อยจำนวน 263.66 ล้านบาท เพิ่มขึ้นจากปีก่อนจำนวน 14.79
        ล้านบาท เนื่องจากผลกำไรสุทธิสำหรับหนึ่งปีสิ้นสุดวันที่ 31 ธันวาคม พ.ศ. 2551
        จำนวน 36.44 ล้านบาท
        สุทธิด้วยค่าเสื่อมราคาที่เพิ่มขึ้นในส่วนของสินทรัพย์ที่ตีราคาเพิ่มจำนวน 2.24 ล้านบาท
        และสุทธิด้วยเงินปันผลจำนวน 18.82 ล้านบาท

-   งบกระแสเงินสดรวมสำหรับปีสิ้นสุดวันที่ 31 ธันวาคม พ.ศ. 2551 เปรียบเทียบกับปีก่อน
    สิ้นสุดวันที่ 31 ธันวาคม พ.ศ. 2550 กลุ่มบริษัทมีกระแสเงินสดสุทธิเพิ่มขึ้นรวม 15.40
    ล้านบาท (รายละเอียดปรากฏตามงบการเงินรวมและงบการเงินเฉพาะบริษัทสำหรับปี พ.ศ.
    2551 ในส่วนของงบกระแสเงินสด) ประกอบด้วย

1.  เงินสดรับสุทธิจากกิจกรรมดำเนินงาน จำนวน 350.65 ล้านบาท ลดลงจากปีก่อนจำนวน
    176.46 ล้านบาท เนื่องจากผลประกอบการของปี พ.ศ. 2551
    สุทธิด้วยการเปลี่ยนแปลงของยอดลูกหนี้การค้า สินค้าคงเหลือและเจ้าหนี้การค้า

2.  เงินสดสุทธิใช้ไปในกิจกรรมลงทุน จำนวน 740.48 ล้านบาท
    เนื่องจากการจัดหาสินทรัพย์ถาวรจำนวน 747.54 ล้านบาท
    และการลงทุนในสินทรัพย์ไม่มีตัวตน จำนวน 34.44 ล้านบาท
    เพื่อการรองรับธุรกิจที่ขยายตัวเพิ่มขึ้น สุทธิด้วยเงินสดรับจากการจำหน่ายสินทรัพย์ถาวรจำนวน
    23.90 ล้านบาท และเงินปันผลจากเงินลงทุนจำนวน 35.72 ล้านบาท

3.  เงินสดสุทธิได้มาในกิจกรรมจัดหาเงิน จำนวน 405.22 ล้านบาท
    เนื่องจากการเบิกถอนเงินกู้ยืมระยะยาวเพิ่มเติมของกลุ่มบริษัทตามแผนงานลงทุนจำนวน
    458.97 ล้านบาท สุทธิด้วยการจ่ายคืนเงินกู้ยืมระยะยาว จำนวน 94.56 ล้านบาท
    การเพิ่มขึ้นของเงินเบิกเกินบัญชีธนาคาร และเงินกู้ยืมระยะสั้นจากธนาคารจำนวน 195.41
    ล้านบาท และการจ่ายเงินปันผลจำนวน 154.29 ล้านบาท

  11.2.2 คุณภาพของสินทรัพย์

  กลุ่มบริษัทมีการกำหนดหลักเกณฑ์และมาตรการต่างๆ ในการควบคุมและติดตามการบริหารสินทรัพย์
  ตลอดจนแนวทางในการปฏิบัติ
  เพื่อให้กลุ่มบริษัทมีความมั่นใจได้ว่าบริษัทฯได้ใช้ประโยชน์สินทรัพย์อย่างคุ้มค่าต่อการลงทุนและได้มีการดูแลอย่างใกล้ชิดเพื่อรักษาผลประโยชน์ให้แก่ผู้ถือหุ้นและผู้มีส่วนได้เสียทุกกลุ่ม
  นอกจากนี้ การตั้งสำรองและการพิจารณาการด้อยค่าของสินทรัพย์ประเภทต่างๆ
  กลุ่มบริษัทตระหนักดีถึงความเพียงพอในการตั้งสำรอง
  เพื่อให้งบการเงินสะท้อนมูลค่าของสินทรัพย์และฐานะทางการเงินที่แท้จริงของกลุ่มบริษัท โดยในปี
  พ.ศ. 2551 มียอดค่าเผื่อของสินทรัพย์ประเภทต่างๆ ดังนี้

  ------------------------------------------ -------------- -- --------------
                                             งบการเงินรวม       

                                             พ.ศ. 2551         พ.ศ. 2550

                                             ล้านบาท            ล้านบาท

  ค่าเผื่อหนี้สงสัยจะสูญ - ลูกหนี้และเงินให้กู้ยืมระยะสั้น    7.02              14.00

  ค่าเผื่อมูลค่าราคาขายต่ำกว่าทุนและค่าเผื่อสินค้าล้าสมัย   15.77             15.53

  ค่าเผื่อการด้อยค่าของเงินลงทุน                    3.50              3.50

  ค่าเผื่อการด้อยค่าของเครื่องจักรและอุปกรณ์           10.11             7.90
  และค่าเผื่อมูลค่าลดลงของแม่พิมพ์รอตัดบัญชี                              

  การด้อยค่าของสินทรัพย์ไม่มีตัวตน                   3.98              -
  ------------------------------------------ -------------- -- --------------

11.2.3 หนี้สิน

  1) บริษัท ศรีไทยซุปเปอร์แวร์ จำกัด (มหาชน)

  เงินกู้ยืมระยะยาวในปัจจุบันของบริษัทฯประกอบด้วยเงินกู้ยืมระยะยาว 2 ประเภท
  โดยประเภทแรกเป็นเงินกู้ยืมระยะยาวที่บริษัทฯได้รับจากการเข้าร่วมในโครงการเงินทุนหมุนเวียนเพื่อการอนุรักษ์พลังงาน
  ซึ่งเป็นเงินกู้ต้นทุนต่ำที่รัฐบาลให้การสนับสนุนเพื่อการอนุรักษ์พลังงานผ่านธนาคารพาณิชย์ในประเทศ
  โดยมีวงเงินรวมที่บริษัทฯได้รับจำนวน 452.43 ล้านบาท ระยะเวลาเงินกู้ 7 ปี
  โดยกำหนดชำระคืนเงินต้นทุก 3 เดือน เริ่มชำระเงินต้นในปี พ.ศ. 2548 และสิ้นสุดในปี พ.ศ.
  2557 ทั้งนี้
  หนี้เงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงานมียอดคงเหลือ ณ วันที่
  31 ธันวาคม พ.ศ. 2551 จำนวน 294.98 ล้านบาท

  สำหรับเงินกู้ยืมระยะยาวอีกประเภทหนึ่ง
  เป็นเงินกู้ยืมระยะยาวที่บริษัทฯได้รับเพิ่มเติมจากธนาคารกรุงเทพ จำกัด (มหาชน)
  และธนาคารนครหลวงไทย จำกัด (มหาชน) เพื่อการลงทุนตามแผนงานวงเงินรวม 1,084.92
  ล้านบาท ระยะเวลาเงินกู้ 7 ปี กำหนดชำระคืนเงินต้นทุก 3 เดือน โดยเริ่มชำระเงินต้นในปี
  พ.ศ. 2552 และสิ้นสุดในปี พ.ศ. 2558 ทั้งนี้ ในระหว่างปี พ.ศ. 2551
  บริษัทฯได้ลงนามในสัญญาเงินกู้เพื่อครอบคลุมวงเงินกู้ยืมระยะยาวดังกล่าวไปแล้วบางส่วนเป็นจำนวน
  7 ฉบับ วงเงินรวม 959.92 ล้านบาท
  และบริษัทฯได้ทยอยเบิกถอนเงินกู้ยืมระยะยาวแล้วบางส่วนในระหว่างปี พ.ศ. 2551
  เป็นจำนวนเงิน 430.16 ล้านบาท ส่วนสัญญาเงินกู้อีก 1 ฉบับ วงเงิน 125 ล้านบาท
  บริษัทฯได้ลงนามไปแล้วเมื่อต้นปี พ.ศ. 2552

  บริษัทฯไม่มีปัญหาในการชำระคืนเงินต้นและดอกเบี้ยแต่ประการใด
  ส่วนสัญญาเงินกู้ยืมระยะยาวที่บริษัทฯลงนามร่วมกับธนาคารทั้งสองแห่ง
  ไม่มีเงื่อนไขที่เป็นสาระสำคัญที่อาจมีผลกระทบต่อการดำเนินงานหรือการขยายธุรกิจของบริษัทฯ
  ยกเว้นข้อกำหนดที่เกี่ยวกับอัตราส่วนทางการเงินซึ่งบริษัทฯต้องดำรงไว้ตามที่ระบุในสัญญาเงินกู้ยืมระยะยาว

2) บริษัทย่อย

-   Srithai (Vietnam) Co., Ltd.
    มีหนี้เงินกู้ยืมระยะยาวจากธนาคารในประเทศสาธารณรัฐสังคมนิยมเวียดนาม
    เพื่อขยายการลงทุนในธุรกิจ ณ วันที่ 31 ธันวาคม พ.ศ. 2551 ค้างชำระจำนวนเทียบเท่า
    14.86 ล้านบาท

-   บริษัท ศรีไทยโมลด์ส จำกัด
    มีเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงานจากธนาคารภายในประเทศ
    2 แห่ง วงเงินรวม 24.40 ล้านบาท กำหนดชำระคืนเงินต้นทุกเดือนและทุก 3 เดือน
    โดยเริ่มชำระเงินต้นในปี พ.ศ. 2549 และสิ้นสุดในปี พ.ศ. 2556
    หนี้เงินกู้ยืมระยะยาวดังกล่าวมียอดคงเหลือ ณ วันที่ 31 ธันวาคม พ.ศ. 2551 จำนวน
    15.11 ล้านบาท

-   บริษัท ศรีไทย มิยากาวา จำกัด
    มีเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงานจากธนาคารภายในประเทศ
    วงเงินรวม 77.28 ล้านบาท กำหนดชำระคืนเงินต้นทุกเดือน โดยเริ่มชำระเงินต้นในปี พ.ศ.
    2549 และสิ้นสุดในปี พ.ศ. 2557 หนี้เงินกู้ยืมระยะยาวดังกล่าวมียอดคงเหลือ ณ วันที่ 31
    ธันวาคม พ.ศ. 2551 จำนวน 49.14 ล้านบาท

  บริษัทย่อยที่เหลืออีก 3 แห่ง ได้แก่ บริษัท ศรีไทย นาโนพลาส จำกัด บริษัท ศรีไทย
  ล็อกแอนด์ล็อก จำกัด และบริษัท ศรีไทย ชิน-โอซาก้า จำกัด
  ไม่มีเงินกู้ยืมระยะยาวเพิ่มเติมในระหว่างปี พ.ศ. 2551 เนื่องจากทั้ง 3
  บริษัทยังไม่มีแผนการลงทุนที่มีความจำเป็นต้องพึ่งพาแหล่งเงินกู้ยืมระยะยาวจากธนาคารพาณิชย์
  ประกอบกับบริษัท ศรีไทย ล็อกแอนด์ล็อก จำกัด เพิ่งจดทะเบียนจัดตั้งบริษัทเมื่อวันที่ 25 ธันวาคม
  พ.ศ. 2551 ดังนั้น บริษัทย่อยทั้ง 3 แห่ง จึงไม่มีหนี้เงินกู้ยืมระยะยาวคงเหลือ ณ วันที่ 31
  ธันวาคม พ.ศ. 2551

สรุป

  ในปี พ.ศ. 2551 บริษัทฯต้องเผชิญกับการเปลี่ยนแปลงในหลายด้านๆ
  ทั้งความผันผวนของราคาน้ำมันที่มีการปรับตัวสูงขึ้นเป็นประวัติการณ์และลดลงต่ำสุดในปีเดียวกันซึ่งมีผลกระทบต่อราคาเม็ดพลาสติกซึ่งเป็นวัตถุดิบหลักของบริษัทฯและต้นทุนประกอบการที่เพิ่มสูงขึ้น
  การประสบภาวะวิกฤติเศรษฐกิจทางการเงินของประเทศสหรัฐอเมริกาที่มีความรุนแรงและส่งผลให้เกิดภาวะเศรษฐกิจถดถอยแผ่ขยายไปทั่วโลกรวมทั้งประเทศไทย
  การลดกำลังการผลิตและชะลอคำสั่งซื้อของภาคอุตสาหกรรมต่างๆ
  อีกทั้งการลดลงของความเชื่อมั่นของนักลงทุนในต่างประเทศต่อความมั่นคงและความมีเสถียรภาพทางการเมือง
  ตลอดจนเศรษฐกิจของประเทศไทย ดังนั้น ปี พ.ศ. 2551
  จึงเป็นปีที่บริษัทฯต้องดำเนินธุรกิจบนสถานการณ์ที่ยากลำบาก โดยบริษัทฯได้กำหนดแผนธุรกิจต่างๆ
  ด้วยความระมัดระวังเพื่อรักษาผลประโยชน์ให้แก่ผู้ถือหุ้นและผู้มีส่วนได้เสียทุกกลุ่มของบริษัทฯเพื่อสามารถให้ผลตอบแทนคืนแก่ผู้ถือหุ้นและนักลงทุนได้อย่างต่อเนื่องต่อไป

  ด้วยผลประกอบการปี พ.ศ. 2551
  ที่บริษัทฯมียอดขายที่เพิ่มขึ้นจากปริมาณการส่งออกที่เพิ่มขึ้นซึ่งเป็นผลมาจากความพยายามในการบุกเบิกตลาดใหม่จนสามารถกระจายสินค้าไปจำหน่ายได้เกือบ
  100 ประเทศทั่วโลก การปรับราคาสินค้า ตลอดจนการเพิ่มขึ้นของยอดขายสินค้าที่มีกำไรขั้นต้นที่ดี
  จึงเป็นปัจจัยที่ส่งผลให้บริษัทฯมีอัตรากำไรขั้นต้นต่อยอดขายที่ดีขึ้นกว่าปีก่อน แต่ทั้งนี้
  บริษัทฯก็มีต้นทุนประกอบการสูงขึ้นเช่นกันทั้งในส่วนของต้นทุนวัตถุดิบและค่าขนส่ง
  ค่าใช้จ่ายทางการเงินที่เพิ่มสูงขึ้นจากการกู้ยืมเงินเพื่อการลงทุนและหมุนเวียนในกิจการ
  และค่าใช้จ่ายที่เกิดขึ้นจากผลต่างของอัตราแลกเปลี่ยน
  จึงทำให้บริษัทฯมีผลประกอบการลดลงเมื่อเทียบกับปีก่อน อย่างไรก็ตาม
  เมื่อพิจารณาโครงสร้างทางการเงินของบริษัทฯในปัจจุบันก็ยังกล่าวได้ว่าบริษัทฯมีฐานะทางการเงินที่มั่นคง
  และมีสภาพคล่องในระดับที่เหมาะสมต่อการดำเนินธุรกิจและการลงทุน

  บริษัทฯมีความมุ่งมั่นที่จะก้าวไปสู่การเป็นผู้นำในทุกอุตสาหกรรมและตลาดที่บริษัทฯดำเนินธุรกิจอยู่
  จึงได้มีการกำหนดแผนงาน Re-engineering และแผนงานกิจกรรมและธุรกิจใหม่
  โดยการปรับเปลี่ยนวิธีการบริหารงานและการผลิต
  การสร้างความแตกต่างและมูลค่าเพิ่มให้แก่กลุ่มผลิตภัณฑ์เพื่องานอุตสาหกรรมที่มีอยู่เดิมของบริษัทฯ
  และการเพิ่มความหลากหลายของสินค้าด้วยการขยายธุรกิจไปยังกลุ่มผลิตภัณฑ์ใหม่ๆ ทั้งนี้
  บริษัทฯได้เริ่มดำเนินการตามแผนงานดังกล่าวตั้งแต่ปลายปี พ.ศ. 2550
  ซึ่งบริษัทฯก็ประสบผลสำเร็จในการย้ายสายการผลิตและการปฏิบัติการของโรงงานสุขสวัสดิ์ไปไว้ที่โรงงานอมตะนคร
  ชลบุรีและเริ่มทำการผลิตได้ในช่วงกลางปี พ.ศ. 2551
  รวมถึงการทดแทนเครื่องจักรเก่าด้วยเครื่องจักรใหม่ที่มีประสิทธิภาพ และการนำ robot
  มาใช้ในการผลิตมากขึ้น ซึ่งล้วนแล้วแต่ทำให้บริษัทฯสามารถลดค่าใช้จ่ายในการผลิต
  ลดการสูญเสียของชิ้นงาน และยังเพิ่มผลผลิตได้มากขึ้นอีกด้วย

  กลุ่มผลิตภัณฑ์ใหม่ที่บริษัทฯได้ลงทุนเพื่อขยายธุรกิจและ/หรือคัดสรรสินค้าใหม่ๆ มาจำหน่าย ได้แก่
  สินค้าบรรจุภัณฑ์ผนังบางจำพวกภาชนะพลาสติกใส่ข้าวโพดคั่วและถ้วยใส่น้ำอัดลมที่ผลิตด้วยระบบติดฉลากจากแม่พิมพ์
  IML (In-Mould Labeling) ฝาเกลียวและพรีฟอร์มขวดน้ำดื่ม (PET) กล่องใส่ซีดีและดีวีดี
  และผลิตภัณฑ์เสริมความงามภายใต้ตราสินค้า SNatur ซึ่งในบางผลิตภัณฑ์
  บริษัทฯได้เปิดตัวสินค้าและจำหน่ายออกสู่ตลาดแล้วในปี พ.ศ. 2551
  โดยบริษัทฯเล็งเห็นว่ากลุ่มผลิตภัณฑ์ใหม่ดังกล่าวเป็นตลาดที่มีอนาคต
  และจะสร้างรายได้ให้แก่บริษัทฯเพิ่มขึ้นในปี พ.ศ. 2552
  ตลอดจนช่วยลดผลกระทบต่อบริษัทฯในยามที่ตลาดในบางอุตสาหกรรมหดตัวลง

  ในการดำเนินธุรกิจในปัจจุบัน บริษัทฯยังคงพยายามวางมาตรการต่างๆ
  ที่จะช่วยบรรเทาปัญหาจากผลกระทบของราคาน้ำมันด้วยการเน้นทำธุรกิจรับจ้างผลิต
  ซึ่งเป็นธุรกิจที่บริษัทฯไม่ต้องรับความเสี่ยงจากการผันผวนของราคาวัตถุดิบ
  และการปรับราคาขายของสินค้า ตลอดจนการรับคำสั่งซื้อจากลูกค้าล่วงหน้าระยะสั้น
  อีกทั้งการลดต้นทุนการผลิตโดยการวางแผนขยายฐานการผลิตไปยังประเทศที่มีศักยภาพในการผลิตสูง
  ได้แก่ เวียดนามและอินเดีย ซึ่งเป็นประเทศที่มีแรงงานเป็นจำนวนมากและค่าแรงงานต่ำ
  นอกจากจะเป็นการเพิ่มขีดความสามารถในการแข่งขันด้านราคาแล้ว
  ยังเป็นการขยายตลาดให้มีความกว้างขวางขึ้นและเข้าถึงกลุ่มลูกค้าได้ง่ายขึ้นด้วย ทั้งนี้
  บริษัทฯได้ขยายฐานการผลิตผลิตภัณฑ์เครื่องใช้ในครัวเรือนไปสู่ประเทศเวียดนามแล้วโดยการลงทุนในบริษัทย่อยที่ดำเนินธุรกิจอยู่ในประเทศเวียดนาม
  นอกจากนี้
  บริษัทฯได้ตั้งเป้าหมายที่จะมีการลงทุนเพื่อขยายฐานการผลิตผลิตภัณฑ์เครื่องใช้ในครัวเรือนในประเทศอินเดียในอนาคต

  ด้วยฐานลูกค้าของบริษัทฯที่มีมากมายทั้งในประเทศและต่างประเทศ และสินค้าต่างๆ
  ของบริษัทฯที่สามารถตอบสนองลูกค้ากลุ่มอุตสาหกรรมต่างๆ ได้อย่างหลากหลาย
  ประกอบกับบริษัทฯมีความมุ่งมั่นที่จะขยายตลาดในเชิงรุกและการเข้าถึงลูกค้ากลุ่มใหม่ๆ อยู่เสมอ
  โดยเน้นการออกแบบและพัฒนาผลิตภัณฑ์ การเพิ่มมูลค่าให้กับสินค้า
  รวมถึงการคิดค้นและหาผลิตภัณฑ์ใหม่ๆ ออกจำหน่ายสู่ตลาด
  ตลอดจนความเชื่อมั่นของลูกค้าที่มีต่อคุณภาพและตราสินค้าของบริษัทฯ
  จึงเป็นเหตุให้บริษัทฯมีความมั่นใจว่ายอดขายของบริษัทฯมีศักยภาพเพียงพอที่จะเติบโตต่อไปในอนาคต
  และสามารถแข่งขันกับผู้ประกอบการรายอื่นได้

  โครงสร้างของกลุ่มบริษัทมีความแข็งแกร่ง
  เนื่องจากกลุ่มบริษัทเน้นการประกอบธุรกิจแบบครบวงจร ลดการพึ่งพาธุรกิจนอกกลุ่ม
  ทำให้บริษัทฯสามารถควบคุมคุณภาพของผลิตภัณฑ์หรือบริการของกลุ่มบริษัทให้เป็นมาตรฐานเดียวกัน
  และสามารถจัดหาได้ในราคาที่เหมาะสม
  อีกทั้งยังก่อให้เกิดการหมุนเวียนของรายได้ภายในกลุ่มบริษัท
  ในขณะเดียวกันกลุ่มบริษัทก็มีการแสวงหาตลาดและลูกค้าใหม่เพิ่มเติมอยู่เสมอเพื่อเพิ่มยอดขายให้กับกลุ่มบริษัท

  บริษัทฯยังคงพยายามที่จะพัฒนาให้ธุรกิจเติบโตอย่างยั่งยืน
  แม้จะต้องประสบกับภาวะวิกฤติทางเศรษฐกิจ การพัฒนาให้ครอบคลุมทั้งในด้านการผลิต
  การบริหารงาน และบุคลากร โดยการปรับปรุงให้ดียิ่งขึ้นจากปีก่อน
  รวมถึงการนำเทคโนโลยีสารสนเทศที่ทันสมัยมาช่วยในการดำเนินธุรกิจของบริษัทฯ
  จึงล้วนแล้วแต่เป็นสิ่งที่จำเป็นที่จะช่วยสร้างรากฐานที่มั่นคงแข็งแรง และผลักดันให้บริษัทฯเติบโต
  ตลอดจนสามารถก้าวไปสู่ความเป็นบริษัทระดับสากลได้ในอนาคต
  ซึ่งจะเป็นการเพิ่มมูลค่าเงินลงทุนของผู้ถือหุ้นในที่สุด

11.2.4 การเปลี่ยนแปลงต่างๆ ที่สำคัญและการดำเนินงานในปีที่ผ่านมา

  ในปี พ.ศ. 2551 บริษัทฯมีเหตุการณ์ที่สำคัญต่างๆ เกิดขึ้น
  ซึ่งในบางเหตุการณ์บริษัทฯก็ได้รายงานต่อสาธารณชนแล้ว
  เมื่อคณะกรรมการบริษัทได้มีมติอนุมัติในวาระนั้นๆ
  ตามหลักเกณฑ์ของตลาดหลักทรัพย์แห่งประเทศไทย โดยผ่านทาง ELCID และ website
  ของบริษัทฯ สรุปได้ดังต่อไปนี้

1) ด้านการลงทุน

1.1) การลงทุนตามแผนงาน Re-engineering และแผนงานกิจกรรมและธุรกิจใหม่

  ตามแผนงาน Re-engineering
  และแผนงานกิจกรรมธุรกิจใหม่ที่คณะกรรมการบริษัทได้อนุมัติในปี พ.ศ. 2550
  เพื่อปรับเปลี่ยนวิธีการบริหารงานและการผลิต
  การเพิ่มขีดความสามารถในการผลิตด้วยเทคโนโลยีขั้นสูง
  ตลอดจนสร้างความแตกต่างและมูลค่าเพิ่มให้แก่กลุ่มผลิตภัณฑ์ของบริษัทฯ
  โดยมีวัตถุประสงค์เพื่อผลักดันให้บริษัทฯสามารถเติบโตได้อย่างมั่นคงและยั่งยืน
  และมุ่งสู่ความเป็นบริษัทระดับสากลในอนาคต ซึ่งในปี พ.ศ. 2551
  บริษัทฯได้มีการลงทุนตามแผนงานเพื่อก่อให้เกิดการเปลี่ยนแปลงในด้านต่างๆ โดยสรุปดังนี้

  1.1.1) การพัฒนาขีดความสามารถในการผลิตและเทคโนโลยีใหม่

-   ย้ายสายการผลิตและปฏิบัติการของโรงงานสุขสวัสดิ์ไปที่โรงงานอมตะนคร ชลบุรี
    และกำหนดเป็นพื้นที่สวนอุตสาหกรรม Electric Park เพื่อผลในการประหยัดพลังงาน
    โดยเริ่มทำการผลิตได้ในช่วงกลางปี พ.ศ. 2551

-   ทดแทนเครื่องจักรเก่าด้วยเครื่องจักรใหม่ที่มีประสิทธิภาพ

-   มุ่งสู่ระบบการผลิตแบบอัตโนมัติมากขึ้นด้วยการนำ robot มาช่วยในการผลิต

-   นำระบบติดฉลากจากแม่พิมพ์ IML (In-Mould Labeling)
    มาใช้สำหรับการผลิตบรรจุภัณฑ์อาหารและเครื่องดื่ม แทนระบบการพิมพ์ลวดลายแบบ Silk
    Screen หรือ Offset Printing

-   นำเทคโนโลยีการฉีดพลาสติกแบบ Tandem
    ซึ่งเป็นเทคโนโลยีการฉีดที่สามารถนำแม่พิมพ์สองตัวขึ้นฉีดพร้อมกันโดยการใช้เครื่องจักรเพียงเครื่องเดียว
    และใช้สำหรับการผลิตสินค้าจำพวกลังก่อน และจะขยายผลไปสู่สายการผลิตสินค้าอื่นๆ ต่อไป
    ซึ่งบริษัทฯเป็นผู้ผลิตรายแรกในเอเชีย

-   นำร่องระบบการผลิตเปลือกหม้อแบตเตอรี่รถยนต์ระบบ Cell Combination Moulding
    and Decorating เป็นรายแรกของประเทศไทย
    โดยขบวนการผลิตเป็นระบบอัตโนมัติทั้งระบบด้วยการนำหุ่นยนต์เข้าช่วย
    ซึ่งจะช่วยเพิ่มผลผลิตและคุณภาพ อีกทั้งยังช่วยลดการใช้พลังงานและการจัดเก็บสินค้า

-   ติดตั้งระบบควบคุมการผลิตแบบ Real Time
    โดยผู้บริหารสามารถดูรายงานข้อมูลการผลิตของเครื่องจักรแต่ละเครื่องตามสภาวะความจริง
    ณ ขณะนั้นได้ทันที ไม่ว่าจะเดินทางอยู่ที่มุมไหนของโลก

-   นำระบบการผลิตแบบลีน (Lean Manufacturing)
    มาใช้ในการผลิตผลิตภัณฑ์เครื่องใช้ในครัวเรือนที่โรงงานสาขาโคราช
    และพัฒนาเทคนิคการผลิตให้เป็นไปอย่างอัตโนมัติมากขึ้น

-   ปรับปรุงอาคารและโรงงาน เครื่องจักรและสายการผลิต ตลอดจนระบบไฟฟ้าและน้ำ
    เพื่อรองรับการปรับปรุงสายการผลิตและเทคโนโลยีใหม่

-   ว่าจ้างทีมงานที่ปรึกษาทางเทคนิคซึ่งมีประสบการณ์และความเชี่ยวชาญเฉพาะด้านในการผลิตสินค้าพลาสติกแบบฉีดขึ้นรูปมาให้คำแนะนำและช่วยเหลือทางด้านเทคนิคการผลิต
    การวางแผนกลยุทธ์ด้านการผลิต ตลอดจนกระบวนการบริหารจัดการให้แก่บริษัทฯ

  1.1.2) การขยายธุรกิจและผลิตภัณฑ์ใหม่

-   ลงทุนในแม่พิมพ์ใหม่ๆ
    มากขึ้นสำหรับการผลิตสินค้าที่ความต้องการของตลาดกำลังขยายตัวและสามารถทำกำไร

-   ผลักดันสินค้าบรรจุภัณฑ์ผนังบาง
    จำพวกภาชนะพลาสติกใส่ข้าวโพดคั่วและถ้วยใส่น้ำอัดลมที่ผลิตด้วยระบบติดฉลากจากแม่พิมพ์
    IML (In-Mould Labeling) ออกสู่ตลาดโรงภาพยนตร์
    และได้รับความไว้วางใจให้เป็นผู้ผลิตแก้วน้ำผนังบางสำหรับใส่เครื่องดื่มร้อนและเย็นให้กับร้านสะดวกซื้อ

-   ลงทุนติดตั้งสายการผลิตฝาเกลียวและพรีฟอร์มขวดน้ำดื่ม (PET) ด้วยสิทธิบัตรจากบริษัท
    ยูนิเวอร์แซลโคลเชอร์ ลิมิเต็ด (Universal Closure Limited - UCL)
    ในการผลิตและจำหน่ายฝา โดยครอบคลุม 14 ประเทศ
    ซึ่งนับเป็นนวัตกรรมใหม่ในการลดต้นทุนและการใช้วัตถุดิบให้กับลูกค้า
    ซึ่งจะทำให้บริษัทฯสามารถแข่งขันและเป็นผู้นำในอุตสาหกรรมได้
    โดยมีผู้ประกอบการในอุตสาหกรรมน้ำอัดลมและน้ำดื่มเป็นลูกค้ากลุ่มเป้าหมาย

-   ลงทุนในเครื่องจักรและแม่พิมพ์เพื่อรองรับงานรับจ้างผลิตกล่องซีดีซึ่งมีลักษณะพิเศษและมีสิทธิบัตรในตัวสินค้า
    โดยเป็นอีกหนึ่งความไว้วางใจและความเชื่อมั่นจากผู้จัดจำหน่ายในต่างประเทศที่มีต่อคุณภาพของสินค้าและความเป็นผู้นำเทคโนโลยีการฉีดขึ้นรูปของบริษัทฯ

1.2) บริษัทย่อยที่จัดตั้งใหม่

  Lock & Lock Co., Ltd. (“L&L”)
  ซึ่งเป็นบริษัทผู้ผลิตและจัดจำหน่ายสินค้าพลาสติกในประเทศเกาหลี
  ที่มีสินค้าหลักเป็นกล่องพลาสติกสำหรับบรรจุอาหาร และมีฐานลูกค้าที่กว้างขวางร่วม 100
  ประเทศทั่วโลก มีวัตถุประสงค์ต้องการจะเพิ่มประสิทธิภาพในการจัดจำหน่ายกล่องถนอมอาหาร
  ล็อกแอนด์ล็อกเพื่อขยายฐานลูกค้าและตลาดในประเทศไทยให้มากขึ้นจากเดิมที่มีบริษัทฯเป็นตัวแทนจำหน่ายเพียงรายเดียวในประเทศไทยของ
  L&L ดังนั้น บริษัทฯและ L&L จึงได้จัดตั้งบริษัทร่วมทุนขึ้น คือ บริษัท ศรีไทย ล็อกแอนด์ล็อก
  จำกัด เพื่อทำธุรกิจนำเข้าสินค้าและจัดจำหน่ายสินค้าประเภทกล่องพลาสติกบรรจุอาหารและอื่นๆ
  ที่เกี่ยวข้อง โดยมีทุนจดทะเบียนจำนวน 17 ล้านบาท ประกอบด้วยหุ้นสามัญจำนวน 1,700,000
  หุ้น มูลค่าที่ตราไว้หุ้นละ 10 บาท เรียกชำระทุนแล้วทั้งจำนวน โดยบริษัทฯถือหุ้นร้อยละ 51.0
  ทั้งนี้ บริษัท ศรีไทย ล็อกแอนด์ล็อก จำกัด
  ได้จดทะเบียนจัดตั้งบริษัทกับกระทรวงพาณิชย์เรียบร้อยแล้วเมื่อวันที่ 25 ธันวาคม พ.ศ. 2551

1.3) การเลิกกิจการของบริษัทร่วม 2 แห่ง

  ในระหว่างปี พ.ศ. 2551 บริษัทร่วมของบริษัทฯ 2 แห่ง ได้แก่ บริษัท โซโค๊ะ ศรีไทย จำกัด
  และบริษัท ศรีไทย ดับบลิว บี จี จำกัด เลิกกิจการด้วยปัญหาด้านสภาพธุรกิจของผู้ร่วมทุน
  การบริหารงาน และการสูญเสียลูกค้ารายใหญ่ ซึ่งบริษัทฯก็พิจารณาเห็นว่า
  การเลิกกิจการน่าจะเป็นทางออกที่ดีกว่าการแบกรับค่าใช้จ่ายที่จะเกิดขึ้นและ/หรือการลงทุนเพิ่มเพื่อการเปลี่ยนแปลงและแก้ไขปัญหาที่ยังไม่สามารถคาดหวังผลได้
  โดยสัดส่วนการถือหุ้นของบริษัทฯในบริษัทร่วมทั้งสองแห่งดังกล่าวเท่ากับร้อยละ 24.0 และร้อยละ
  47.0 ตามลำดับ บริษัทฯได้บันทึกการด้อยค่าของเงินลงทุนในกิจการทั้งสองแห่งแล้วทั้งจำนวน
  ทั้งนี้ บริษัท โซโค๊ะ ศรีไทย จำกัด และบริษัท ศรีไทย ดับบลิว บี จี จำกัด
  ได้จดทะเบียนเลิกกิจการกับกระทรวงพาณิชย์แล้วในระหว่างปี พ.ศ. 2551

1.4) การโอนเปลี่ยนสถานะเงินลงทุนในบริษัท แอลเอ็น ศรีไทย คอม จำกัด

  บริษัท แอลเอ็น ศรีไทย คอม จำกัด (“แอลเอ็น”) ซึ่งประกอบธุรกิจผลิตเครื่องรับโทรศัพท์
  และบริษัทฯถือหุ้นอยู่ร้อยละ 20.0
  มีสถานะเป็นบริษัทร่วมของบริษัทฯเนื่องจากเป็นกิจการที่บริษัทฯมีอิทธิพลอย่างเป็นสาระสำคัญแต่ไม่ถึงกับควบคุม
  โดยมีผู้บริหารระดับสูงของบริษัทฯ 2 ท่าน เป็นกรรมการผู้มีอำนาจในแอลเอ็น
  เพื่อดูแลผลประโยชน์ในฐานะที่บริษัทฯเป็นผู้ถือหุ้น

  แต่เนื่องด้วยผลประกอบการของแอลเอ็นในช่วงหลายปีที่ผ่านมาอยู่ในเกณฑ์ที่น่าพอใจ
  และสามารถจ่ายเงินปันผลให้แก่ผู้ถือหุ้นได้อย่างต่อเนื่อง
  ทำให้บริษัทฯพิจารณาลดบทบาทของผู้บริหารระดับสูงในแอลเอ็นด้วยวัตถุประสงค์เพื่อให้ผู้บริหารระดับสูงมีเวลาในการบริหารจัดการธุรกิจหลักของบริษัทฯได้มากขึ้น
  และสอดคล้องกับภาระหน้าที่และความรับผิดชอบของกรรมการและผู้บริหารระดับสูงที่เพิ่มขึ้นตามทิศทางธุรกิจของบริษัทฯที่ต้องการผลักดันให้ธุรกิจหลักของบริษัทฯขยายตัวอย่างต่อเนื่องในเชิงรุก
  นอกจากนี้ การลดบทบาทดังกล่าวจะยังส่งผลให้โครงสร้างของกลุ่มบริษัทมีความเหมาะสมมากขึ้น
  เนื่องจากธุรกิจของแอลเอ็นไม่ได้จัดอยู่ในกลุ่มธุรกิจเดียวกันกับธุรกิจหลักของบริษัทฯ
  และไม่มีรายการระหว่างกันที่เป็นสาระสำคัญกับบริษัทฯ

  เมื่อคณะกรรมการบริษัทได้มีมติอนุมัติปรับเปลี่ยนบทบาทของผู้บริหารระดับสูงของบริษัทฯในแอลเอ็น
  โดยการลดจำนวนกรรมการเหลือเพียงหนึ่งท่านและไม่มีอำนาจลงนามผูกพันใดๆ ในแอลเอ็น
  ทำให้บริษัทฯไม่มีอิทธิพลอย่างเป็นสาระสำคัญในแอลเอ็นอีกต่อไป
  และส่งผลให้สถานะของเงินลงทุนในแอลเอ็นเปลี่ยนจากเงินลงทุนในบริษัทร่วมเป็นเงินลงทุนทั่วไประยะยาวในบริษัทอื่น
  โดยที่สิทธิในการออกเสียงของบริษัทฯในฐานะผู้ถือหุ้นยังคงเดิม

2) ด้านเงินกู้

2.1) วงเงินสินเชื่อเพิ่มเติมเพื่อรองรับแผนงานลงทุน

  บริษัทฯได้รับวงเงินสินเชื่อระยะยาวเพิ่มเติมจากธนาคารกรุงเทพ จำกัด (มหาชน)
  และธนาคารนครหลวงไทย จำกัด (มหาชน) เพื่อรองรับแผนงานลงทุนในวงเงินรวม 1,084.92
  ล้านบาท ระยะเวลาเงินกู้ 7 ปี โดยเงินกู้ยืมระยะยาวส่วนหนึ่งคิดอัตราดอกเบี้ยคงที่ร้อยละ 4
  ตลอดระยะเวลาเงินกู้ 7 ปี และส่วนที่เหลือคิดดอกเบี้ยในอัตราร้อยละ MLR ลบ 1.5 ต่อปี
  ถึงร้อยละ MLR ลบ 0.5 ต่อปี ทั้งนี้ ในระหว่างปี พ.ศ. 2551
  บริษัทฯได้ลงนามในสัญญาเงินกู้เพื่อครอบคลุมวงเงินกู้ยืมระยะยาวดังกล่าวไปแล้วบางส่วนเป็นจำนวน
  7 ฉบับ วงเงินรวม 959.92 ล้านบาท
  และบริษัทฯได้ทยอยเบิกถอนเงินกู้ยืมระยะยาวแล้วบางส่วนในระหว่างปี พ.ศ. 2551
  เป็นจำนวนเงิน 430.16 ล้านบาท ส่วนสัญญาเงินกู้อีก 1 ฉบับ วงเงิน 125 ล้านบาท
  บริษัทฯได้ลงนามไปแล้วเมื่อต้นปี พ.ศ. 2552

  นอกจากนี้
  บริษัทฯยังได้รับวงเงินสินเชื่อหมุนเวียนเพิ่มเติมจากทั้งสองธนาคารเพื่อใช้สนับสนุนเงินทุนหมุนเวียนในกิจการและรองรับการขยายตัวของธุรกิจ
  โดยเพิ่มเติมจากวงเงินรวมสองธนาคารเดิม 400 ล้านบาท เป็นวงเงินใหม่รวม 650 ล้านบาท
  กับวงเงินสำหรับการซื้อขายเงินตราต่างประเทศล่วงหน้า (Forward Contract) อีก 6.5
  ล้านเหรียญดอลล่าร์สหรัฐอเมริกา

2.2) วงเงินสินเชื่อหมุนเวียนเพิ่มเติม

  ในปี พ.ศ. 2551 บริษัทฯได้เปิดวงเงินสินเชื่อหมุนเวียนกับสถาบันการเงินในประเทศเพิ่มเติมอีก
  3 แห่ง ในวงเงินรวม 575 ล้านบาท โดยแบ่งเป็นสินเชื่อประเภทต่างๆ ได้แก่
  วงเงินเบิกเกินบัญชี, ตั๋วสัญญาใช้เงิน, L/C, T/R, L/G และ Forward Contract เป็นต้น
  ทั้งนี้เพื่อรองรับการขยายตัวของธุรกิจ
  ตลอดจนเพิ่มความคล่องตัวแก่บริษัทฯให้สามารถจัดสรรการใช้วงเงินจากแต่ละแหล่งด้วยต้นทุนทางการเงินที่เหมาะสมได้

3) อื่นๆ

3.1) การแต่งตั้งกรรมการทดแทนกรรมการที่ถึงแก่กรรม

  ในปี พ.ศ. 2551 คณะกรรมการบริษัทได้มติแต่งตั้งนางสิริพร ไศละสูต ซึ่งเป็นบุคคลที่มีความรู้
  ความสามารถ และไม่มีลักษณะต้องห้ามตามมาตรา 68 แห่งพระราชบัญญัติบริษัทมหาชนจำกัด
  พ.ศ. 2535
  และได้ผ่านการพิจารณาของคณะกรรมการสรรหาและพิจารณาค่าตอบแทนของบริษัทฯแล้ว
  เพื่อดำรงตำแหน่งกรรมการบริษัทแทนนายทวี คงยั่งยืน กรรมการบริษัทที่ถึงแก่กรรมเมื่อวันที่ 12
  มกราคม พ.ศ. 2551 โดยให้เริ่มมีผลตั้งแต่วันที่ 3 มีนาคม พ.ศ. 2551
  และสิ้นสุดตามวาระการดำรงตำแหน่งที่เหลืออยู่ของนายทวี คงยั่งยืน

3.2) การจ่ายเงินปันผล

  บริษัทฯได้จัดสรรเงินกำไรสุทธิประจำปี พ.ศ. 2550 เพื่อสำรองตามกฎหมายเป็นจำนวนเงิน
  9,000,000 บาท และจ่ายเงินปันผลให้แก่ผู้ถือหุ้นในอัตราหุ้นละ 0.50 บาท รวมเป็นเงินจำนวน
  135,495,240 บาท หรือคิดเป็นร้อยละ 76.89 ของกำไรสุทธิตามงบการเงินเฉพาะบริษัท
  เมื่อวันที่ 27 พฤษภาคม พ.ศ. 2551

3.3) การตัดจำหน่ายหุ้นสามัญที่ซื้อคืน

  ตามที่บริษัทฯได้ดำเนินการซื้อหุ้นสามัญคืนเพื่อการบริหารทางการเงินตั้งแต่วันที่ 1 มิถุนายน พ.ศ.
  2548 ถึงวันที่ 30 พฤศจิกายน พ.ศ. 2548 ซึ่งเป็นวันปิดโครงการซื้อหุ้นคืน เป็นจำนวนทั้งสิ้น
  14,723,806 หุ้น หรือคิดเป็นร้อยละ 5.15 ของจำนวนหุ้นสามัญทั้งหมด ในราคาถัวเฉลี่ย 8.65
  บาทต่อหุ้น คิดเป็นจำนวนเงินรวม 127,309,640 บาท และคงเหลือหุ้นในมือผู้ถือหุ้นจำนวน
  270,990,480 หุ้น

  หลังการซื้อหุ้นสามัญคืนเสร็จสิ้น
  บริษัทฯสามารถจำหน่ายหุ้นสามัญที่ซื้อคืนดังกล่าวข้างต้นได้ตั้งแต่วันที่ 1 มิถุนายน พ.ศ. 2549
  ถึงวันที่ 30 พฤศจิกายน พ.ศ. 2551 ซึ่งเป็นไปตามขั้นตอนของโครงการซื้อหุ้นสามัญคืน
  คณะกรรมการบริษัทได้มีมติอนุมัติให้บริษัทฯขายหุ้นสามัญที่ซื้อคืนจำนวน 14,723,806 หุ้น
  ได้ตั้งแต่วันที่ 1 กันยายน พ.ศ. 2549 ถึงวันที่ 30 พฤศจิกายน พ.ศ. 2551
  โดยให้จำหน่ายในราคาที่เท่ากับหรือมากกว่า 8.65 บาทต่อหุ้น
  ซึ่งเป็นราคาถัวเฉลี่ยของหุ้นสามัญที่ซื้อคืน ทั้งนี้ ราคาที่ขายต้องไม่ต่ำกว่า 85% ของราคาปิดเฉลี่ย
  5 วันทำการซื้อขายล่าสุดด้วยตามหลักเกณฑ์ของตลาดหลักทรัพย์แห่งประเทศไทย

  เมื่อสิ้นสุดระยะเวลาการจำหน่ายหุ้นสามัญที่ซื้อคืน คือ วันที่ 30 พฤศจิกายน พ.ศ. 2551
  บริษัทฯไม่สามารถจำหน่ายหุ้นสามัญที่ซื้อคืนจำนวนดังกล่าวด้วยเหตุผลด้านความเหมาะสมของราคาหุ้น
  ดังนั้น เพื่อให้เป็นไปตามขั้นตอนของกฏหมาย
  คณะกรรมการบริษัทจึงได้มีมติอนุมัติให้บริษัทฯดำเนินการลดทุนจดทะเบียนและชำระแล้ว
  โดยการตัดหุ้นสามัญที่ซื้อคืนและไม่ได้จำหน่ายจำนวนดังกล่าว
  ตลอดจนแก้ไขหนังสือบริคณห์สนธิเพื่อให้สอดคล้องกับการลดทุน โดยภายหลังการลดทุน
  บริษัทฯจะมีทุนจดทะเบียนและชำระแล้วจำนวน 2,709,904,800 บาท แบ่งเป็นหุ้นสามัญจำนวน
  270,990,480 หุ้น มูลค่าที่ตราไว้ละหุ้นละ 10 บาท ทั้งนี้
  บริษัทฯได้ดำเนินการจดทะเบียนลดทุนกับกระทรวงพาณิชย์เรียบร้อยแล้วเมื่อวันที่ 12 ธันวาคม
  พ.ศ. 2551

11.3 ค่าตอบแทนของผู้สอบบัญชี

1) ค่าตอบแทนจากการสอบบัญชี (audit fee)

บริษัทฯและบริษัทย่อยจ่ายค่าตอบแทนการสอบบัญชีให้แก่

-   ผู้สอบบัญชี ในรอบปีบัญชีที่ผ่านมามีจำนวนเงินรวม 2.24 ล้านบาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
    ในรอบปีบัญชีที่ผ่านมามีจำนวนเงินรวม 1.59 ล้านบาท และ 18,600
    เหรียญดอลล่าร์สหรัฐอเมริกา

2) ค่าบริการอื่น (non-audit fee)

  บริษัทฯและบริษัทย่อยจ่ายค่าตอบแทนงานบริการอื่น ได้แก่
  การสอบทานการควบคุมทั่วไปของระบบคอมพิวเตอร์
  การให้คำปรึกษาและแนะนำในด้านการจัดทำงบการเงิน
  และการตรวจสอบการปฏิบัติตามเงื่อนไขของบัตรส่งเสริมการลงทุนของบริษัทในเครือ เป็นต้น
  ให้แก่

-   ผู้สอบบัญชี ในรอบปีบัญชีที่ผ่านมามีจำนวนเงินรวม 0.57 ล้านบาท
    และจะต้องจ่ายในอนาคตเป็นจำนวนเงินรวม -ไม่มี- ล้านบาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าว
    ในรอบปีบัญชีที่ผ่านมามีจำนวนเงินรวม 0.20 ล้านบาท
    และจะต้องจ่ายในอนาคตเป็นจำนวนเงินรวม -ไม่มี- ล้านบาท